text:
कहानी -
सुरेश सर्वेद
मतलाहा पानी
गाँव म जब ले राजनीति अपन पांव धरिस। गाँव के गाँव जम्मों निर्दयी अउ निष्ठुर होगे। लोक लाज के बात बिसर गे। सुवारथ अउ पाखण्ड अपन अउकात म आ गे। समारु ल राजनीति ले का लेना - देना पर गांव वाले मन ओकर बिगाड़ करे के निश्चय कर ले रहै। दू पारा के लड़ई म ओल पेराय लगीस। सरपंची चुनाव म जेन रामधीन चुनइस उहू समारु ल बदमाश कहाय अउ जउन मंगल हारिस उहू ओला बदमास कहय। समारु के परिवार मं रहय छै सदस्य छै बोट ले जीतिस रामधीन अउ छै बोट ले हारिस मंगल। मंगल के कहना रहय ये सबो वोट रामधीन ल मिलिस अउ रामधीन के कहना रहय ये छै बोट दीवान के परिवार के आय।
दीवान, दीवान रहिस। राजनीति के पक्का खेलइया। कभू ए डहर कभू ओ डहर। जेन तरफ परला भारी रहय उही म समा जाय। दीवान के चरितर ल सब जाने पर ओकर मेर बोले के अउ आदमी ल पटाया के अतेक गुन रहय के अपनेच बात ल सच कहवाय ले नइ चुके। सही सही बात तो इही रहिस के समारु के परिवार के जम्मों बोट रामधीन ल गे रिहीस अउ दीवान के परिवार के बोट चुनाई म हारे मंगल ल गे रिहीस। पर दीवान एक डहर रामधीन ल कहाय मंय मोर परिवार समेत तोला बोट दे हंव तब तंय जीत पाय अउ दूसर डहर रामधीन ल कहाय मोर घर के जम्मों वोट गिस तो हे पर का करबे तोला समारु के परिवार के वोट नई मिल पाइस तेकर सेती तंय हार गेस।
दूनों पारा के बीच म रहय समारु के घर बारी। जीते रामधीन पंचाइत म बइठते ही परस्ताव लाइस के जेकर जेकर घर दुआर अतिक्रमण म बने हवय ओला तोड़ना हे। ऐकर साथ मंगल घलो दे लगिस। काबर के दूनों के दुश्मन बने रहय समारु। अउ गांव भर म ककरो घर दुआर अतिक्रमण के चपेट म आये केसंभावना बने त ओ रहय समारु के घर दुआर। माथा पीट लीस समारु। कोन - कोन ल समझाय के ओहा जीतइया ल बोट दे हे। कलेचुप रहय अउ मन - मन फिकर म जरत रहय। जब ले पंचाइत म अतिक्रमण तोड़े के बात चले लगिस तब ले समारु ल अपन उजाड़ दिखे लगीस। मेहनत - मजदूरी करके परिवार के पेट पोसने वाला करे त करे का। काकर - काकर संग लड़े। गाँव भर के लोगन सरपंच के पक्ष म। समारु ल पंचाइत म बलाये गिस। समारु एक कोंटा म जा के बइठ गे। सरपंच किहिस - समारु, तंय अतिक्रमण करके घर बनाये अउ बारी रुंधे हस। तोला बारी के रुंधना अउ घर दुआर ल तोड़े ल परही।
- मंय कते मेर अतिक्रमण करे हंव। मंय तो उही ठीहा म घर बनाय हंव जेन ल पहले के सरपंच ह मोला दे हे। रहिस बात बारी के त आधा म मकान बनाय हंव अउ आधा म बारी हे।
- सब के तो परचा पट्टा हे, तोर काबर नइ हे। परचा पट्टा नइ हे मतलब तोर घर दुआर अउ बारी अतिक्रमण म बने हे।
- बीस बरिस होगे रहत। अब तुम्मन ल अतिक्रमण लगत हे। ये नियाव नई हे सरपंच साहेब।
- बीस बच्छर म चार चुनई आगे। अलग - अलग सरपंच बइठगे पर तंय काबर परचा - पट्टा नइ बनवाय।
- अर्जी तो देय रहेव। नइ बनिस त मंय का करंव। कहू त अर्जी तहूं मन ले दे देहू।
- जइसे तोर मर्जी बोट बर चलिस वइसने मर्जी तंय अभू चलाना चाहत हस। जब जेन ल मन आय बोट दे दे अउ जब मन आये अर्जी दे दे।
- कसम किरिया खाके कहत हंव मंय अर्जी देय रहेवं अउ बोट घला आपेच ल दे रहेवं।
- हम तोर बात ल नइ पतियावंन।
- सही सही होथे, तुम्मन मानो के मत मानो।
- तोला अपन घर दुआर तोड़े ल परही। ये मोर निरनय नई हे। ये निरनय पंचायत के आवय। गाँव वाले मन के आवय।
समारु समझ गे ओकर सुनने वाला कोनो नइ हे। ओहर उठिस अउ अपन घर कोती आगे। बुधयारिन ओकर लुगई चांउर ल तोसकत रहय। अंगना म धम्मा ले ठाड़े खटिया ल गिरइस अउ ओमा बइठ गे। समारु के तेवर ल समझत बुधयारिन ल देरी नइ लगिस। पूछीस - का होइस पंचाइत म ...।
- का होही, मोर घर बारी ल तोड़े बर सब किरिया खा ले हे।
- तुमन कुछू नइ केहेव।
- कोनो सुने त न, पंचायइती राज आय। पंचायइत म जउन निरनय होगे उही आखिरी आय। चाहे ओहर तिनका भर सच भले मत हो।
- कब टुटही ...।
अब समारु रकबकागे। कहिस - तंय तो अइसे पूछत हस मानो तहूं पंचाइत के डहर हस। कइसे टुटजाही मोर घर दुआर। बीस बच्छर ले रहत आवत हंव।
कलेचुप होगे बुधियारिन। जानत रहिस। समारु सुधवा बर सुधवा हे अउ कहूं अपन म आ गे त ककरो नइ सुने। नाक के फुलगी म गुस्सा फनफनाथे अउ का करत हे तेकरो सुध नइ रहय। कलेचुप ओहर चाउर निमारे लगिस। समारु अब चुप बइठे म अपन अहित समझे लगीस पर करे ता करे का। ओला सुरता अईस मनसा। ननपन के संगवारी। परोसी गांव म जा के बस गे रिहीस। समारु मुड़ भर के लउठी ल धरे पहुंच गे मंनशा मेर। मंसा ननपन के संगवारी ल देख के बड़ खुश होइस। दूनों संगवारी गले लग के मिलिन। उंकर आंखी म आंसू आ गे। प्रेम के आंसू, अपनपन के आंसू, बहुत दिन बाद मिले के आंसू। मंसा किहिस - सब बने बने तो हे न समारु।
समारु ओकर ले अलग होवत किहिस - क बताव मंनसा। तहीं बने करे जउन मोर गांव ल छोड़ के आ गे।
- तोला तोर गाँव म का तकलीफ होगे।
- राजनीति , कुटनीति हावी होगे हे। आदमी के पहिचान आदमी नई कर पावत हे। भाई - भाई दुश्मन बनगे हे। मोर घर बारी ल टोरे के पंचाइत म निरनय होगे हे। नानकुन झोपड़ी बनाय हंव। लोगन मन के महल अटारी हे। मोर आंखी ककरो घर बारी म नई गड़े मोर झोपड़ी म जम्मों गांव वाले मन के आंखी गढ़ गे हे।
- अइसन काबर .... ?
- सरपंच कहिथे, चुनई के बेरा मंय उनला वोट नई दे हंव। हरोंडा मंगल कहिथे तंय वोट नई देस तेकर सेती मोर हार होइस।
- वोट तो स्वतंत्र निरनय हे। फेर येमा तोर झोपड़ी तोड़े के बात काबर।
- लोगन मन कहन लगे हे, मोर झोपड़ी बारी के पट्टा नई हे। जेन - जेन सरपंच बइठिन उनला अर्जी देंय। मोर परचा - पट्टा नई बनाइन त मंय का करवं। अब कहत हे ... मोर कर परचा पट्टा नई हे। अतिक्रमण म मंय निरमान करे हंव। बीस साल ले अंधरा मन ल नई दिखीस। अब दिखत हे।
मनसा ल सारी बात समझ आ गे। वोहर मुड़ भर लउठी ल देख के किहिस - कब टुटही तोर झोपड़ी ... ?
समारु अचरज म पड़गे। सोच के आय रिहीस - ओकर नानपन के संगवारी ओकर आंसू ल पोंछही। ओला सांत्वना देही पर इंही तो उही पूछे लगे रिहीस के कब टूटही तोर झोपड़ी । अचरज म मनसा डहर ल ओ देखे लगिस। मंनसा के सिरफ मुंह म ही नहीं आंखी ल घलोक हंसी दिखे लगीस। समारु के लउठी ल एक टक देख के किहिस - तोर मेर तो बड़ बड़े चीज हे अउ तंय डर्रावत हस ...।
आगू डहर मनसा कुछू कहितिस ओकर ले पहिली समारु ल समझ आगे। ओहर किहिस - मंय समझ गेंव संगवारी .. मंय समझ गेंव ...। अब मंय अपन ठउर लहुट हंव।
जब अपन गांव ले समारु चले रिहीस त निराश रिहीस। मन म पीरा अउ तन म सुस्त पन रिहीस। पर संगवारी घर ले लहुटत ओर मन म आशा, तन म जोस रिहीस। ओहर अपन गांव पहुंचिस। रद्दा म दीवान दिख गे। समारु अपन मेछाा ल जोर दार अइठिस। लउठी ल धरती म ठोकिस। समारु के रुद्ररुप ल देख के दीवान के सिट्टी पिटटी गुम होगे। समारु जे परकार के अपन रुप ल देखाय रिहीस। ओमा आक्रोश रिहीस। समारु दीवान ल टेरवा के देखत अपन घर मोहाटी म पहुंचिस अउ जोर - जोर से एक हाथ म धरे लउठी ल भुइंया म पटके अउ दूसर हाथ म मूंछ ल अइठत कहे लगीस - कोन माइ के लाल हे जउन मोर झोपड़ी ल टोरही ... आवव देखहूं तुम्हर राजनीति ल ...।
गांव के एक कान ले दूसर कान बात पहुंचिस। गांव के लोगन माजरा देखे खातिर समारु के घर कोती अइन। समारु के मइंता अउ भड़कते गिस। ओहर जोर - जोर से लउठी ल पटके लगीस। मेछा ल अइठ अइठ के ठाड़ कर डरिस। ओकर रौद्ररुप ल देख के गांव वाले मन के रुंआ कांपे लगीस। जउने मांजरा देखे ल अइस ओला लगीस - समारु के लउठी ओकरे मुड़ म गिरे बर तियार हे ...। सरपंच के कान तक बात पहुंचिस तब तक समारु के तेवर सातवां आसमान म चढ़गे रिहीस। सरपंच आरो ले असन समारु के घर कोती अइस। ओकर संग चार लंगुरुवा रिहीन। सरपंच ल देख के समारु किहिस - कइसे सरपंच, मोर झोपड़ी ल टोरे खातिर आय हस ?
सरपंच चुप .. ओकर एक चमचा किहिस - समय आही त तोला कहे ल नई परही टूट जाही तोर झोपड़ी ...।
समारु अपन पूरा औकात म आगे। जोरदार लउठी ल भुइंया म पटक। मूंछ ल अइठिस अउ थूंक दीस। समारु के अइसन रुप गांव म कभू कोनो नई देखे रिहीन। सिधवा ले महा सिधवा रिहीस समारु पर इहां तो आज ओकर अलगे रुप रिहीस। सरपंच ल समझत देरी नई लगीस। ओहर अपन चम्मच मन ल किहिस - चलो, जल्दी टरो इंहा ले ...।
संसकीत तो सबो के सबो होगे। ओमन लहुटे लगीन। समारु पूरा ताकत के साथ चिल्ला के किहिस - मोर झोपड़ी टोरे ल आय के पहिले अपन मुड़ म पागा बांध लेना ... मतलाहा पानी हवय ओला मंय साफ करहूं। अउ जोर दार फेर एक बार मुड़ भर के लउठी ल भुंइया म पटकीस ...।
जउन दिन ल ओ घटना घटिस। ककरो मुंह ले ये सुने ल नइ मिलीस के समारु अतिक्रमण म झोपड़ी बनाय हवै ....।
--
लेखक परिचय
सुरेश सर्वेद
जन्म - 07- 02 - 1966 ( सात फरवरी उन्नीस सौ छैंसठ )
पिता - श्री नूतन प्रसाद शर्मा
माता - श्रीमती हीरा शर्मा
पत्नी - श्रीमती माया शर्मा
जन्म स्थान - भंडारपुर ( करेला ), पोष्ट - ढारा
व्हाया - डोंगरगढ़,
जिला - राजनांदगांव छत्तीसगढ़
वर्तमान पता - सांई मंदिर के पीछे, वार्ड नं. - 16
तुलसीपुर, राजनांदगांव ( छत्तीसगढ़)
मोबाईल - 94241 - 11060
संपादक - साहित्यिक पत्रिका “विचार वीथी”
प्रकाशन - देश के विभिन्न पत्र - पत्रिकाओं में अनेक कहानियों का प्रकाशन एवं काशवाणी रायपुर सेअनेक कहानियों का प्रसारण।
प्रकाशित कृतियाँ - “मेरी चौबीस कहानियाँ”, “छन्नू और मन्नू”
प्रकाशक - छत्तीसगढ़ी "गरीबा” महाकाव्य लेखक
श्री नूतन प्रसाद शर्मा
“सपने देखिये” व्यंग्य संग्रह
लेखक श्री नूतन प्रसाद शर्मा।
आगामी प्रकाशन - “छत्तीसगढ़ी कहानी संग्रह”।


c: text/html

text:
जब पवन दीवान दऊड़ म अव्वल अइस
सुरता
राजिम तीर के कोमा गांव म साहित्य म रुचि रखइया के कमी नइ हे। इही गांव काबर आसपास के बहुत अकन गांव म घलो साहित्यकार अउ कवि मन के अइसे छाप पड़े हे के लोगन अपन लइका के नाव घलो कवि मन के नाव जइसे धराय-धराय हवे।
वइसे तो राजिम क्षेत्र के जम्मो भुंइया साहित्यकार मन बर बड़ उर्वर हे। राजिम जिहां पवन दीवान, पुरुषोत्तम अनासक्त, कृष्ण रंजन, छबिलाल अशांत, विशाल राही जइसे साहित्यिक सपूत मन जनम लिस। वइसने मगरलोड, किरवई अउ कोमा में घलो बड़े-बड़े साहित्यकार मन पैदा होय हे। कोमा अइसन गांव हे जिंहा जनम धरे साहित्यकार मन राष्ट्रीय स्तर में अपन पहचान बना के छत्तीसगढ़ के माथा ल ऊंच करत हे। एमा श्री रवि श्रीवास्तव, एकांत श्रीवास्तव, निर्मल आनंद अऊ मांझी अनंत के नाम ले जा सकथे। मोला इही गांव म 14-15 बछर ले सहायक शिक्षक के रूप में अपन सेवा देय के मउका मिलिस।
ए गांव म साहित्य म रुचि रखइया के कमी नइ हे। इही गांव काबर आसपास के बहुत अकन गांव म घलो साहित्यकार अउ कवि मन के अइसे छाप पड़े हे के लोगन अपन लइका के नाव घलो कवि मन के नाव जइसे धराय-धराय हवे। उदाहरण खातिर एक झन लइका के नाव रहिस रवि रंजन। ये नाव व रवि श्रीवास्तव अऊ कृष्णा रंजन के नाव के एक-एक सब्द ल मिला के बनाए गे हे।
बात ओ समय के आय जब प्रायमरी स्कूल म केंद्र स्कूल के बेवस्था चालू रिहिस। तब टूर्नामेंट सबले पहिली केंद्र स्कूल स्तर म होय। एक केंद्र में कम से कम 5-6 स्कूल राहय। बारी-बारी से हर गांव में केंद्र स्तरीय टूर्नामेंट होवय। तब हमर प्राथमिक शाला कोमा ह केंद्र स्कूल रिहिस। ऊंहा के प्रधान पाठक श्री विशाल राही जी रहिन। ये केंद्र म सेम्हरतरा, कुम्ही, किरवई अउ धमनी के स्कूल घलो सामिल रिहिस। वो साल केंद्र स्तरीय टूर्नामेंट के आखरी चरण में टूर्नामेंट कोमा में आयोजित करे गे रिहिस। टूर्नामेंट दू दिन के राहय। उद्धाटन ल स्थानीय गणमान्य जइसे सरपंच या जनपद सदस्य मन से करवा ले जाय फेर समापन अउ पुरस्कार वितरण बर बड़का नेता ल मुख्य अतिथि बनाय के परम्परा रिहिस।
दू दिन के टूर्नामेंट के बाद समापन अऊ पुरस्कार वितरण के बेरा रिहिस। एक कार्यक्रम में मुख्य अतिथि के रूप में पवन दीवान जी बुलाए गे रिहिन। मंच संचालन महोदय जितइया लइका मन के नाव ले-ले के बुलावत राहय। दीवान जी लइका मन ल इनाम बांटत राहंय। अचानक मंच संचालक बोलथे 100 मीटर दौड़ में प्रथम पवन दीवान। अतका ल सुन के पवन दीवान घलो सन्न खा गे। मंच संचालक गलती तो नी बोल परिस या दिल्लगी तो नी करत हे। कार्यक्रम म संघरे कतको नवा आदमी मन समझथे हो सकथे बड़का मन के घलो दऊड़-वउड़ रखे गे रिहिस होही तेमा पवन दीवान अव्वल अइन हो ही। ओतके बेर लइका मन के लइन ले छोटे पवन दीवान दउड़त आके बड़ पवन दीवान के आगू म खड़े होगे। बात दीवान जी सहित सब्बो झन के समझ म आगे। वो लइका के नाव पवन दीवान रिहिस जउन कुम्ही स्कूल ले टूर्नामेंट म भाग ले के 100 मीटर दऊड़ म प्रथम आय रिहिस। तब पवन दीवान जी के वो ठहाका फूटिस जेखर बर उन जगत विख्यात हवै। अबड़ देर ले पूरा आयोजन स्थल ठहाकाच म माते रिहिस।
केहे जथे लोकप्रियता सिर चढ़के बोलथे। ये साहित्यकार के लोकप्रियता के असर नोहे ते अउ का आय जउन बाप ल अपन बेटा के नाव पवन दीवान रखे के लोभ ले नी बचा सकिस।
दिनेश चौहान
शीतलापारा, नवापारा राजिम
About संजीव तिवारी
हमर उदीम मेकराजाला म छत्तीसगढी भाखा के रचना मन ला धरनहा राख के एके जघा सकेले के हावय. हमर छत्तीसगढ के रहइया मन ला तो हमर भाखा के साहित्य के भंडार ल झांके बर मिल जाथे, फेर इहां ले बाहिर रहइया हमर भाखा के परेमी मन बर अपन महतारी भाखा ला पढे अउ सुने के ये ह सुघ्घर साधन आय. गुरतुर गोठ के हमर ये उदीम कइसे लागिस हमला बताहू.
This entry was posted in गोठ बात
and tagged Dinesh Chouhan
. Bookmark the permalink
.

robotstxt: allowed

filter: keep


text:
छत्तीसगढ़ राज बनगे अब छत्तीसगढ़ी भासा बर आंदोलन होवत हावय, विधानसभा ले लेके सड़क तक लड़ई चलत हे। स्कूल-कालेज म पढ़ाय के उदीम घलो होवत हावय फेर मामला ह हर घांव अटक जाथे।
कोनो भी राज के विकास बर उहां के भाखा-बोली के खास महत्व हे ए बात ल छत्तीसगढिय़ा मन ह कब समझही। जब तक अपन भाखा के इज्जत नहीं होही देश दुनिया म राज के इज्जत कइसे होही। गांव-गांव म रहवईया मन म हीन भावना आ जथे के वोला हिन्दी अऊ अंग्रेजी बने ढंग के नई अवय। अऊ जब कखरों म हीन भावना आ जथे त न वो ह बने ढंग के गोठियाय सकय न अपन परेशानी ल बताय सकय। तभे त अफसर मन तीर बोले म हिचकथे।
एखर सेती हमर मानना हे के जब तक छत्तीसगढ़ी ह सरकारी काम काज के भासा नहीं बनहीं छत्तीसगढिय़ा मन के विकास होना मुश्किल हे।
अतका छोटे से बात ल इहंा के नेता मन काबर नहीं समझय। वो मन काबर छत्तीसगढ़ी ले भागत हे। तउन समझ म नहीं आवय। वोट पाय बर छत्तीसगढ़ी बोलही अऊ जीत जही तहां ले मनमाने हिन्दी अंग्रेजी झाड़थे।
मोला हेमलाल के पीरा ह आज ले सुरता हे। बपरा ह नवा नवा सरपंच बने रीहिस। गांव के विकास के ओला अड़बड़ चिंता रीहिस। गांव के समस्या ल ले के मंत्री तीर गीस। मंत्री ह छत्तीसगढिय़ा हे फेर हेमलाल तीर अइसे हिन्दी झाड़त रीहिस के ओखर जी खिसियागे। सीधा सीधा कही दिस देख गा वोट मांगे बर आथस त छत्तीसगढ़ी म गोठियास आरस मंत्री बन गेस त तोर पॉवर हे अतेक बाढ़ गे। मोरेच तीर हिन्दी झाड़त हस अइसने तोर हाल रही त तोर नेतागिरी ह कब सिराही तहीं गम नहीं पावे।
उहां ले आके हेमलाल ह गांव वाला मन तीर अपन पीरा ल कतका नहीं गोठियाय रीहिस। अऊ आज हेमलाल के बात ह सिरतोकेच होगे। मंत्री ह चुनाव हार गे। ओखर अता पता नहीं हे।
रमन सरकार के हैर्टिक के शपथ ग्रहण म हिन्दी म हावथ लेवत देख आज मोला हेमलाल के गोठ-बात ह सुरता आगे। एक झन बृजमोहन अग्रवाल ल छोड़ कोनो छत्तीसगढ़ी म शपथ नहीं लीन। जेन बृजमोहन अग्रवाल ल सब झन परदेशिया कथे तेन ह छत्तीसगढ़ी म शपथ लीन अऊ जेन मन ह छत्तीसगढ़ी के नाम देश दुनिया म करना चाही तउन मन ह हिन्दी झाड़त रीहिन।
मैं ह हिन्दी भासा के विरोधी तो हंव न मोला हिन्दी बोलईया मन ले कोनो दिक्कत हे। हमर देश के भासा हे फेर मे हा अतका जानथौ के जेन ह अपन भासा के इज्जत नहीं करय वो भासा ह त समाप्त होही जथे ओखर संस्कृति ह घलो नस्ट हो जथे। अऊ वो ह इतिहास म पेढ़ के लइक रही जथे। जेन ह अपन भासा के इज्जत नहीं करय ओखर ईज्जत चलो कोनो नहीं करय।
अऊ इही हाल छत्तीसगढिय़ा नेता मन के रही त छत्तीसगढ़ के विकास कइसे होही। हमर जीयो अऊ जीयन दो के संस्कृति के का होही तेखर सेती समय रहत चेतावत हौ बाद म पछताय के सिवाय कुछु नहीं बाचहीं।


text:
- Views 0
- Likes 0
ओ न्हारी सियारी सेकलाथे ताहन किसान मन के चोला ह हरियाथे। हरियाही काबर नहीं, काबर कि इही ओन्हारी-सियारी के बदौलत तो जिनगी ल संवारना रहिथे। बने सुकाल होगे त सोचे बिचारे काम बूता ल निपटाथें। कहुं दुकाल परगे त दुब्बर बर दु असाढ़ हो जथे।
दुरदेसी कका ह बेलौदी गांव के उन्नत किसान आय। छपराही के ऊपर म ओकर पांच एकड़ जमीन हे। भगवान के दे सुन्दर मोटर पंप घलो हे। धान ल लुथे ताहन अपन बारी म रमकेलिया, चुरचुटिया ल उपजा के कांदा-भाजी कस अपन जिनगी ल हरियाथे। एसो तो कका ह आधा एकड़ के रमकेलिया म बने कमाए रीहिसे। जेब डोभरा गे रीहिसे।
फागुन के महिना म कका-काकी के दुलौरिन बेटी सोनचिरई ह आठवीं के परीक्षा देवाय बर बखरी ले निकलिस त सोनचिई नइ जानत रीहिसे के मोर जिनगी के घलो परीक्छा होवइया हे। सोनचिरई ह कका के अंगोछ म रीहिसे। तेरा-चउदा साल के उमर म सोला कस दिखथ रीहिसे। डंग-डंग ले बाढ़ गे रीहिसे। संडुवा कांड़ी कस।
कका-काकी सुख-दुख ल गोठियावत रमकलिया ल टोरत गोठियावत रीहिन हे। यहू मन नइ जानत रीहिन हे कि रमकलिया ल का टोरत हन हमन बेटी के जिनगी ल टोरत हन।
कका कथे- सुन वो सोनचिरई के दाई, एसो धान-पान ओन्हारी-सियारी बने होय हे अउ रमकलिया म घलो बने भाव पाय हन। खाय बर धान हो जही अउ खरचा बर रमकलिया के पइसा ह। ओतना म काकी कथे- त का सोचत हव? कका कथे- मेंहा सोचत हवं, सगा आतिस ते एसो सोनचिरई के हाथ ल पिंवरा देतेन…। काकी कथे- महुं ह पहाती कन सपना देखत रेहेंव के दुनो जुग-जोड़ी गांठ जोड़े सोनचिरई अउ दमांद के टिकावन टिकत हन। टिकावन के बेरा म सगा मन गावत हें:-
इही धरम ले धरम हे वो
अ वो मोर दाई फेर धरम नइ तो पाबे वो…
इही धरम ले धरम हे ग
अ गा मोर ददा फेर धरम नइ तो पाबे ग…
ठउंका ओतने बेर सोनचिरई ल देखे बर बेटा वाले मन सोमनाथ ल धर के पहुंच गे। चाहा-पानी के पीयत ले सोनचिरई ह परीक्छा देवा के आगे। सोमनाथ ह सगा मन अंखियाथे- इही नोनी आय कहिके…। सगा मन एके घांव म मन कर लिस। लड़का घलो आय रीहिसे। ओकरो नजर म सोनचिरई ह झूलगे। सोमनाथ ह कथे- बोटी, सगा मन के पलागी कर ले। सोनचिरई ह सगा मन के टुप-टुप पांव परीस अउ सगा मन सोनचिरई ल पइसा धरावत गीन। सोनचिरई नइ जानत रीहिसे। के ये ह पइसा नोहे बल्कि बंधना ये बंधना। बिल्लस अउ फुगड़ी ल बिसरे के बंधन आय, मइके ल छोड़के ससुरार जाय के बंधन आय।
रिस्ता पक्का होय के बाद मातारानी हमर मनोकामना ल पूरा कर दिस कहि के जंवारा घलो बो डरिन। एकर बाद तो पूरा परिवार जंवारा के सेवा म बिधुन होगे।
जगमग जगमग हो
जग जोत जंवारा जगमग हो…
जगमग जगमग हा
जम जोत जंवारा जगमग जगमग हो।
रामनवमी के बाद सगई के तिथि ह तय होइस सरपंच के घर हा खइरखा डाढ़ करा दमदम ले खड़े हे। उही मेर स्कूल सांस्कृतिक भवन, बोरिंग अउ पंचायत भवन। पंचायत ल आदर्श पंचायत बनाय के सपना सरपंच के। सरपंच ह इही बात ल गुनत-गुनत बाजवट म चाहा पीयत रीहिसे। ओतके बेरा दुरदेसी कका ह सोनचिरई के सगई के नेवता दे बर पहुंचथे। दुरदेसी ह सरपंच के पांव परथे। सरपंच ह असीस दे के बाद किथे- बइठ दुरदेसी, बइठ। दुरदेसी कथे- आज नइ बइठंव सरपंच जी, आन दिन बइठहूं। आज थोकिन जल्दी म हवं।
सरपंच कथे- कहां जाथस तेमा, जल्दी म हस?
दुरदेसी कथे- परन दिन मोर सोनचिरई के सगई के ओकरे नेवता दे बर निकले हवं। आपो मन ल, सगई के नेवता हे। अतका ल सुन के सरपंच कथे- अब तो तोला चाहा पियाय बिना बिदा नइ करवं। दुरदेसी ह सरपंच के बात ल टार नइ सकिस अउ कलेचुप हामी भर के बइठ गे। चाहा के बनत ले दुनो झन गोठ बात म लगगें।
सरपंच पूछथे- त कहां के सगा आय? दुरदेसी बताथे-झेंझरी पथरिया के। सरपंच पूछथे- लड़का का करथे? दुरदेसी कथे- कुछु नहीं। सरपंच पूछथे- का पढ़े हे लइका ह? दुरदेसी कथे- कुछु नहीं। अतना म सरपंच ह कथे- लड़का ह पढ़े ये न लिखे हे। कमाय न धमाय अइसन म हमर सोनचिरई बेटी ल कइसे पोंसही? जवाब म दुरदेसी कथे- ये तो सब भगवान के लिखाय आय सरपंच जी। ब्रह्मा ह जिंहे बेटी के भाग लिखे हे उहें जाही। सुन के सरपंच कथे- अरे, परलोखिया कहिंके बेटी-बेटा के ब्रह्मा तो दाई-ददा आय। जइसन लिखबे उंकर भाग ह ओइसन लिखाही अउ सुन तो सोनचिरई का पढ़त हे? दुरदेसी कथे- आठवीं। सरपंच पूछथे- के साल के होय होही? दुरदेसी हा बताथे- सोनचिरई ह अभी तेरा-चउदा साल के होय हे। अतका ल सुन के सरपंच द दुरदेसी ल समझाथे- ये उमर ये कोनो बर बिहाव के। सोनचिरई अभी नबालिग हे ओला पढ़न-लिखन दे, खेलन-कूदन दे। ओकर बिहाव अभी झन कर। अतेक गरू होगे हे सोनचिरई ह ते मोला दे दे। मेंहा पढ़ा-लिखा के नौकरी लगा के ओकर बिहाव करहूं। फेर दुरदेसी कहां ले मानय। ढीठ किसम के ताय दुरदेसी ह। ओहा तो सोचत रीहिसे कि अपन बड़े भाई के बेटी के बिहाव के संगे-संग सोनचिरई के बिहाव घलो एके मड़वा म निपट जातिस ते खरचा ले बांच जातेन।
टिकली, फुंदरी के जोरा करत देख के सोनचिरई ह अपन दाई ल कथे- अभी मोर सगई झनकर दाई अभी में ह पढ़हू-लिखहूं॥ दाई ह ओला समझाती कथे-ले ना बेटी सगई भर ल होवन दे ताहन बिहाव ल कभू करत रहिबोन। फेर ये सगा ल नइ छोड़न। बने आठ-दस एकड़ के जोतन दार हे अउ फेर न देरान न जेठान राज करबे राज। तभो ले दाई अभी मोर सगई झन करव। अतका काहत दुरदेसी ह सुन डरिस। सोनचिरई ल खिसियावत कथे- नहीं त समधी के आगू म मोर नाक कटवाबे। सुन के सोनचिरई ह चुप रहिगे। जानो-मानो नारी पारनी चुप रेहे बर जनम धरे हे।
सगई म अक्ती भांवर ले बर दूनो पक्ष ह राजी होगे। फेर सोनचरिई ह उदास राहय। सोनचिरई के उदासी ल देख के ओकर दाई ह कथे- काबर उदास हस बेटी? नहीं दाई अभी मेंहा बिहाव नइ करवं। ओकर दाई ह कथे- लेना बेटी अभी तो बिहाबे भर करबोन गवना थोरे देबोन। फेर एक घांव महतारी के ममता के फांदा म अरहज गे।
बिहाव के नेवता बंटा गे। सब सगा सोदर मन नेवतागें। सगा मन सेकलागें। घर गंजमींज-गंजमींज लागे ल धरलीस। सगा मन तो खुस होके नेंग जोग ला निभावथे फेर सोनचिरई के उड़े के दिन म पांख कटावथे। गुन-गुन के सोनचिरई उदास रहे।
सोनचिरई ला उदास देख के सोनबती भउजी केहे ल धरलीस कइसे तो सोनचिरई ह उदास-उदास रहिथे। लगथे दमांद ल मन नइ करत होही। ओतना म सुकवारो कथे- नहीं… या ओइसन नइ होही। मोला अइसे लागथे कि सोनचिरई के काकरो सन चक्कर होही। इंकर गोठ बात ल सुनके ढेड़हीन ह काकी ल बताथे- देख ना सोनबती अउ सुकवारो ह अइसन-अइसन काहत रीहिसे कहिके। अतना म काकी कथे- काहन देना कहवइया ल। हड़ियां होतिस ते मुहड़ा ल परई म तोप देतेन फेर काकरो मुंह ल कामे तोपबो।
तेलमाटी, चुरमाटी होइस। ताहन अक्ती के दिन बरात अइस। पोंगा ह बिहाव गीद झोरत रीहिसे। एती सरी मंझनिया बरात परघाय के तइयारी होइस। सामाजिक बाजा वाले मन परघौनी पार बजावत हे। पर्रा म दु:खी, चाउर ल पिंवरा के हुम, अगरबत्ती अउ नरियर धर के परघाय बर गीन। घराती माइलोगन मन बराती मन ल झूल-झूल के भड़त हें:-
करर करर तोर मेछा ए सगा
करर करर तोर मेछा…
अइंठी मुरेरी तोर मेछा, ए सगा
करर करर तोर मेछा…।
परघौनी होय के बाद गोधुलि बेला म टिकावन के सुरुआत सोनचिरई के दाई-ददा ले होइस। दुरदेसी कका अउ काकी टिकावन टिकत-टिकत बोम फार के रो डरिन। आंसू के चित्रकूट ह रूके ल नइ धरय। महतारी बेटी के रोवई ल देख के मड़वा म बइठे सबो झन के आंखी ह डबडबा गे। एक झन दुलौरिन बर भारी रोइन कका-काकी मन।
आज ले हमर बर बेटी सगा होगेस बेटी ए…हें…हें।
काकी ल टिकावन टिके के बेरा मने मन लागत रीहिसे के पहाती कन जऊन सपना देखे रेहेंव वो हा आज सच होगे। सरपंच ह दुरदेसी ल समझइस-चुप राह दुरदेसी तैं तो कन्यादान करेके जल्दी बड़े जन पुन्न कमा डरेस काबर के कन्या दान ले बड़े दान कोनो नइ होवय।
दुरदेसी ह आंसू ल पोंछिस। ताहन सगा मन के बेवस्था म लगगे। टिकावन के बाद पंगत परीस। अधरतिया बराती मन के बिदा होइस। बेटी बिहाव बने-बने निपटगे। बेटी ल लेवाय बर चउंथिया गीन। लहुटे के बखत समधी महाराज कहि दिस-एसो हमन बहू हाथ के पानी पीबोन कहिके। आठ दिन बाद तुंहर दमांद ल गवना लेवाय बर पठोहूं।
एती गवना के तइयारी म काकी लगगे। फूल वाले सन्दुक,टिकली, माहुर, साबुन-सोडा तेल-फूल, फूल्ली खिनवा।
महतारी अपन बेटी बर जतना जादा हो सके ओतना जोरा म लगगे। जोरा ल देख के सोनचिरई कथे- काकर बर अतेक समान बिसावत हस दाई। काकी कथे- अउ काकर बर? तोर बर। अवइया हफ्ता तोर गवना कराय बर दमांद ह अवइया हे बेटी। सोनचिरई कथे- मेहा ससुरार नइ जांवव दाई। ओकर दाई ह मया के लेवना चुपरत कथे- लेना बेटी आठ पंदरा दिन के तो बात आय ताहन तोर ददा ह लेवाय बर आ जही। सोनचिरई ह जिद्द करथे- नहीं दाई मेंहा ससुरार नइ जांव। सोनचिरई के गोठ ल सुन के ओकर ददा ह कान म बगई खुसरे कस बगियागे। ससुरार नइ जाबे तो मोर मुंहु ल करिया करवाबे। सोनचिरई के जी ह रोनहुत होगे। सुसक-सुसकत कीहिस-तोर मुंहु ल करिया नइ करवावं ददा फेर मेहा ससुरार नइ जावंव। चाहे कुछु हो जाय। बाप-बेटी के तनातनी ल सुन के महतारी ह सोनचिरई ल ढाढस बंधाथे- राह बेटी, मेंहा तोर ददा ल समझावत हंव। अतका सुन के दुरदेसी बिफर गे। जानो मानो लाल लुगरा ल देख के गोल्लर बिफरथे तइसे। मोला समझाबे तुम दुनो समझिक समझा होवव। अउ सुन कहुं ये टूरी ह ससुरार नइ जाही त मेंहा फांसी अरो लेहूं फांसी।
सोनचिरई अपन ददा के मउत के डर ले रोवत-रोवत कहि दिस जाहूं ददा, जाहूं मेंहा ससुरार। ले दाई मोर पठौनी के तइयारी कर। आठ दिन बाद दमांद अइस अउ सोनचिरई ल उड़ा के लेगे। गांव भर के मन अपन दुलौरिन ल रुपिया दू रुपिया धरावत बिदा कर दिन।
असाढ़ म पानी पाय के बाद दुरदेसी ह अपन बेटी ल लेवा के लानिस। महतारी बेटी के सुख-दुख गोठियई म रात पहागे। बिहनिया काकी ह कका ल कथे- अब तेंहा आजा बबा बनइया हस, आजा बबा। जल्दी नाती खेलाबे। भगवान ह हमर बेटी ल जल्दी चिन्ह दिस। तीजा-पोरा मनाय के बाद बेटी ल दुरदेसी ह ओकर ससुरार पहुंचा दिस।
अइसे-तइसे अगोरा के दिन पुरगे अउ सोनचिरई ल पीरा जनाय ल धरलीस। धकर-लकर ओला दुरुग के सरकारी अस्पताल म भरती करइन। सोनचिरई ह पीरा म तालाबेली होवत राहय। जचकी निपटाय म भारी तकलीफ होवत रीहिसे। डॉक्टरीन ह पछीना -पछीना होगे रीहिसे। डॉक्टर मन घलो घबरागे। डॉक्टरीन कहिस आपरेसन के जरूरत पर सकथे। जल्दी से मुरली ले साइन करवा के डॉक्टरीन ह लेबर रूम म पहुंचीस। भारी मेहनत के बाद घलो डॉक्टरीन मन सोनचिरई अउ ओखर लइका ल नइ बचा सकिस। देखते-देखत पिंजरा ले सोनचिरई उड़ागे। डॉक्टर ह लेबर रूप ले बाहिर निकल के इंकर रोवई-धोवई ल देखके कथे- अब रोय ले कोई फायदा नइहे। नबालिग उमर म बिहाव करे ले अइसने होथे, जच्चा अउ बच्चा के मउत। लड़की के बिहाव कम से कम अठारह साल के बाद होना चाही। काबर की बालिग होय ले तन मन अउ कोख के विकास ह पूरा हो जथे।
डॉक्टरीन के बात ल सुनके सरपंच ह कथे- इही बात ल मेहा दुरदेसी ल पहिली ले समझाय रेहेंव, फेर नइ मानिस भकला।दुरगाप्रसाद पारकर
केंवट कुंदरा, भिलाई


text:
श्रीयुत् लाला जगदलपुरी जी के छत्तीसगढ़ी गजल – धन-पसु
पेट सिकन्दर हो गे हे
मौसम अजगर हो गे हे।
निच्चट सुक्खा पर गे घर
आँखी पनियर हो गे हे।
हँसी-खुसी के रद्दा बर
बटमारी घर हो गे हे।
मया-दया के अचरा के
जिनगी दूबर हो गे हे।
दुसमन तो दुसमन होथे
मितान के डर हो गे हे।
पसु-धन के चारा चर के
धन-पसु हरियर हो गे हे।
बाढ़िस खेती भाँठा के
आसा बंजर हो गे हे।
लाला जगदलपुरी
About संजीव तिवारी
हमर उदीम मेकराजाला म छत्तीसगढी भाखा के रचना मन ला धरनहा राख के एके जघा सकेले के हावय. हमर छत्तीसगढ के रहइया मन ला तो हमर भाखा के साहित्य के भंडार ल झांके बर मिल जाथे, फेर इहां ले बाहिर रहइया हमर भाखा के परेमी मन बर अपन महतारी भाखा ला पढे अउ सुने के ये ह सुघ्घर साधन आय. गुरतुर गोठ के हमर ये उदीम कइसे लागिस हमला बताहू.
This entry was posted in Chhattisgarhi Gazal
, गज़ल
and tagged Lala Jagadalpuri
. Bookmark the permalink
.


text:
नंदावत पुतरा-पुतरी – सुधा वर्मा
अक्ती (अक्षय तृतीया) बैसाख महिना के तीज ल कहिथें, तीज अंजोरी पाख के होथे। ये दिन ल अब्बड़ पवित्र माने गे हे। अक्षय तृतीय के कहानी सुनव:
एक राजा के सन्तान नई रहिस हे। रानी बहुत उदास राहय। रानी ह कखरो घर भी बिहाव होवय त एक झांपी समान भेजय। एक दिन के भात रानी डाहर ले राहय। रानी ह रंग-रंग के पुतरा-पुतरी रखे राहय, अपन समय ल उही म बितावय। रंग-रंग के कपड़ा जेवर पहिरावय। एक दिन ओखर मन म विचार आथे के मैं ह अपन पुतरी के बिहाव करहूँ, अपन मन के मुराद ल पूरा करहूँ। अपन विचार ल रानी ह राजा ल बताथे। राजा सोच म पर जथे। बहुत जुवर के बाद म कहिथे- देख रानी लइकामन खेल-खेल म पुतरा-पुतरी के बिहाव करथें तेन ह ठीक हे फेर, हमन करबो त परजा मन हाँसही। रानी कहिथे नहीं काबर हाँसहीं ये पुतरी ल मैं ह आज बीस साल ले मया करत हंव अउ रोजे ओला सजाथंव, संवारथंव, इही ह मोर बेटी आय।:
‘ठीक हे’ काहत राजा ह उठ के चल देथे। अपन सिंहासन म उदास बइठ जथे। द्वारपाल मन मंत्री ल खबर करथे। मंत्री ह दऊंड़त आथे अउ राजा ले ओखर चिंता के कारन पूछथे। राजा ह सब बात ल बताथे। मंत्री घलो सोचथे। मंत्री ह सोच के कहिथे के ”राजा हमन रानी के इच्छा ल पूरा करबो अउ रीति-रिवाज के साथ रानी के पुतरी के बिहाव करबो।” दूनो झन जा के रानी ल बताथें के हमन पुतरी के बिहाव करबो। रानी कहिथे मोर घर के दुवारी म बरात घलो आना चाही। पुतरा बर एक घर खोज लव। राजा कहिथे मंत्री पुतरा तोर रहिही अउ अब दूनो झन समधी बनबो, चल अब दूनो डाहर के बिहाव के जिम्मेदारी तोर आय। मंत्री ह सिर नवा के जी हुजूर कहिस अउ रेंग दीस। अक्ती के दिन बिहाव तय होईस। जम्मो राज के मनखे मन बराती अउ घराती बनीन। मंत्री ह राजा घर डोला म पुतरा ल लेके बरात लानीस पुतरा-पुतरी के पानी गरहन संस्कार होईस, राजा-रानी गांठ जोर के कन्यादान करीन अउ साकोचार पढ़े गीस। रात के खाना खाके बरात लहुटीस। पहट के बेटी बिदा होईस, रानी ह अपन पुतरी के बिदा करत सिसक-सिसक के रोईस। रानी के सखी मन घलो अब्बड़ रोईन। बीस साल ले पुतरी के जतन करे म लगे रहिन हे। अब महल सुन्ना होगे। राज भर में ये बिहाव के चर्चा चलते राहय।
एक महीना के बाद पता चलिस के रानी गर्भ म हावय। ये बात ल महल म लुका के रखिन। नौ महिना के बाद रानी एक सुग्घर बेटी ल जनम दीस। राजमहल म नंगाड़ा बाजे ले लगगे। तब सब ल पता चलिस के राजा घर बेटी के जनम होय हे, राजभर म सोहर गाय ले धरलीन। पुतरी के बिहाव के गोठ ह थिरा नइ पाय रहिस हे के रानी के गोद भरे महिमा गाय ले धर लीन। छट्ठी के नेवता म राज भर के मन उमड़ परीन। अक्ती के दिन रानी ह ऐलान कर दीस के गरीब बेटी-बेटा के बिहाव अउ अनाथ लइका मन के बर-बिहाव के जिम्मेदारी ओखर आय। अक्ती के तिहार म पुतरा-पुतरी के बिहाव बर घर-घर म होय ले धर लीस। घर के सुख-शांति बर अउ सुन्ना गोद ल भरे बर ये तिहार ह एक वरदान आय।
छत्तीसगढ़ के कई घर म तेलमाटी-चुलमाटी, भांवर सबो रस्म ल करथे। कई झन मन कारड घलो छपवाथें। घरोघर मड़वा गड़ियाथें आमापत्ता ले घर ल सजाथें। अउ चौंसेला, पूड़ी ले सबके नेवता करथे। टीकावन होथे सब झन खा पी के हँसी-खुशी घर लहुंटथे। ये पुतरा-पुतरी के बिहाव ह लइका सियान सबके आय।
-सुधा वर्मा
About संजीव तिवारी
हमर उदीम मेकराजाला म छत्तीसगढी भाखा के रचना मन ला धरनहा राख के एके जघा सकेले के हावय. हमर छत्तीसगढ के रहइया मन ला तो हमर भाखा के साहित्य के भंडार ल झांके बर मिल जाथे, फेर इहां ले बाहिर रहइया हमर भाखा के परेमी मन बर अपन महतारी भाखा ला पढे अउ सुने के ये ह सुघ्घर साधन आय. गुरतुर गोठ के हमर ये उदीम कइसे लागिस हमला बताहू.
This entry was posted in गोठ बात
and tagged Sudha Verma
. Bookmark the permalink
.


text:
वर्तमान ह सच आय – सुधा वर्मा
आज के समय म वर्तमान म जियइया मनखे कमती देखे बर मिलथे, सब बड़े-बड़े सपना ले के चलत हावंय अउ वो सपना म अपन वर्तमान ल खतम करत हावंय। कई झन लइका मन डॉक्टर इन्जिनियर बने के चक्कर म बारवीं के रिजल्ट ल खराब कर देथें अउ ड्राप ले के दू-तीन साल तक परीक्छा देतेच्च रहिथें, कखरो चयन हो जथे, कतको झन रुक जथें। सपना ह सपनाच्च रहि जथे।
बहुत दूरिहा के सोचबेत अइसने होथे। मनखे ल अपन वर्तमान ल देखना चाही, उही म जीना चाही। कहिथे न ”सरग देख के गगरी फोरत हे” हाना ह अइसने नइ बने हावय। बदली ल देख के बरसात आगे कहिके हंड़िया ल फोर देथें। फेर बरसात ह दूरिहा रहिथे। थोरक वर्तमान के बारे म सोचतिन त जुड़ पानी घलो मिलतिस, बरसात के आत ले तो रुकना चाही। बड़े-बड़े सपना देख-देख के आज के युवा मन बेरोजगार होवत जात हें। अपन आस-पास ल देखव अउ जेन जगह मिलय उही जगह सिक्छा प्राप्त करव। वइसने जेन जगह नौकरी मिलत हावय उही ल पहिली अपनावव बाद म थोरिक ऊपर चघव। धीरे-धीरे अपन आप ऊंचाई म पहुंच जहू। वर्तमान ह सच आय उही ल अपनावव।
-सुधा वर्मा
About संजीव तिवारी
हमर उदीम मेकराजाला म छत्तीसगढी भाखा के रचना मन ला धरनहा राख के एके जघा सकेले के हावय. हमर छत्तीसगढ के रहइया मन ला तो हमर भाखा के साहित्य के भंडार ल झांके बर मिल जाथे, फेर इहां ले बाहिर रहइया हमर भाखा के परेमी मन बर अपन महतारी भाखा ला पढे अउ सुने के ये ह सुघ्घर साधन आय. गुरतुर गोठ के हमर ये उदीम कइसे लागिस हमला बताहू.
This entry was posted in गोठ बात
and tagged Sudha Verma
. Bookmark the permalink
.


text:
कथा पूजा के बाद मैं हर हरहिंछा उपरोहिता बाम्हन ल दान दक्षिणा देके बने खुश करा के अउ टें टें के अपन आप ल बकिया तिवारी वेदपाठी बाम्हन बतात बतात उपरोहिता बाम्हन के चेहरा म अपन आप ल एक आंगुर उपर बैठारत भाव ल खोजत अपन कुर्सी टेबल म बैठेंव त मोर होश उठा गे.
मोर जम्मो लिखना ल तो मोर सुवांरी बोहायेच दे रहिस फेर मोर इंदौर के इतवारी भास्कर में छपे जुन्न्टहा एक ठन कहानी के बारे म टीका टिपनी डा नामवर सिंह हा मोला भेजे रहिस तउन चिट्ठी ला मैं ह अपन टेबल के उपरेच में रखे रेहेंव काबर कि कथा सुनईया अवईया मन ह ओला देखही त मोर बर उखर सम्मान बाढही कहि के,
टेबल ले चिटठी गायब ! घर के जम्मो मनखे मन ल पूछ डारेंव पता चलिस परसाद ह चिट्ठी के पुतकी म बंधा के परोसी घर पहुंच गे हे तुरते परोसी घर चल देंहेंव फेर कईसे कहंव परसाद ल वापस कईसे मांगव दरवाजा म खडे गुनत रहंव तईसनहे बद ले परसाद के पुतकी ह बाहिर खोर म गिरीस परोसिन ह बडबडा बडबडा के परसाद ल फेंक दिस, मैं मारे खुशी के पुतकी कोती दौंडेव ओखर पहिली ले कुकुर ह टप्प ले पुतकी ल झोंक लिस मोर हात हुत कहत ले पुतकी तार तार होगे.
बडका कोहा उठायेंव अउ कुकूर के मूडे ल देंव ! कांय कांय !
मोर अंतस रो दिस वो चिट्ठी ल मैं हर अपन बीते दिनन के निसानी के रूप म रखे रेहेंव हाय !
घर लहुट गेंव कुकुर के कांय कांय बंद नई होईस
घर आके सोंचेंव वा रे सतनरायेंन के भगत
तोर धरवाली परसाद वोला दिस जेखर मन म भगवान बर सरधा नई हे
वुहु परोसी भगवान के परसाद ल फेंक दिस लीलावती कलावती कनिया के कहिनी से बेखबर
कुकुर बड सरधा से खात रहिस वो का जानैं बिचारा कि परसाद ह मोर सम्मान में बंधाये हे
मैं कथा कहवईया ह वोला मार देंव नई खान देंव
फेर वो कुकूर बिचारा का जानैं
कोंन नामवर सिंह अउ कोन लीलावती ?
संजीव तिवारी


text:
जरत रइथौं (गजल)
रइहीं तरिया म मनखे, पानी आबे,
अमुआ डारी म बइठे जोहत रइहौं।
घर म सुरता भुलाये, बइठे रहिबे,
कोला बारी म मैंहा, ताकत रइहौं।
बिना चिंता फिकर तैं, सोये रहिबे,
बनके पहरी मैं, पहरा देवत रइहौं।
तैंहा बनके बदरिया, बरसत रहिबे,
मैं पियासे,पानी बर, तरसत रइहौं।
मोर आघू म दूसर लंग हंसत रहिबे,
घूंट पी पी के मैंहा रोवत रइहौं।
दिया बाती बन तैंहा बरत रहिबे,
मैंहा बन के पतंगा जरत रइहौं।
मनोहर दास मानिकपुरी
About संजीव तिवारी
हमर उदीम मेकराजाला म छत्तीसगढी भाखा के रचना मन ला धरनहा राख के एके जघा सकेले के हावय. हमर छत्तीसगढ के रहइया मन ला तो हमर भाखा के साहित्य के भंडार ल झांके बर मिल जाथे, फेर इहां ले बाहिर रहइया हमर भाखा के परेमी मन बर अपन महतारी भाखा ला पढे अउ सुने के ये ह सुघ्घर साधन आय. गुरतुर गोठ के हमर ये उदीम कइसे लागिस हमला बताहू.
This entry was posted in कबिता
, गीत
and tagged Manohar Das Manikpuri
. Bookmark the permalink
.


text:
सत् मारग म कदम बढ़ाके, देश-धरम बर करीन हें काम।
वीर सुराजी वो हमर गरब आय, नांव जेकर हे अनंतराम।।
देश ल सुराज देवाय खातिर जे मन अपन जम्मो जिनिस ल अरपन कर देइन, वोमन म अनंतराम जी बर्छिहा के नांव आगू के डांड़ म गिनाथे। वो मन सुराज के लड़ाई म जतका योगदान देइन, वतकेच ऊँच-नीच, छुआ-छूत, दान-दहेज आदि के निवारण खातिर घलोक देइन, एकरे सेती एक बेरा अइसे घलोक आइस के अनंतराम जी ल अपन जाति-समाज ले अलग घलोक रहे बर लागिस। अछूतोद्धार के कारज खातिर गाँधी जी ह छत्तीसगढिय़ा गाँधी के नांव ले विख्यात पं. सुंदरलाल जी शर्मा के संगे-संग जम्मो छत्तीसगढ़ ल अपन गुरु मानिन, त एमा अनंतराम बर्छिहा जइसन मन के घलोक योगदान हवय।
अनंतराम जी बर्छिहा के जनम छत्तीसगढ़ के राजधानी रायपुर ले करीब 24 कि.मी. दूरिहा म बसे गाँव चंदखुरी म 28 अगस्त सन् 1890 म होए रिहिसे। ए मेर ये जानना जरूरी हवय के रायपुर के उत्ती दिशा म बसे ये चंदखुरी ह उही ऐतिहासिक गाँव आय, जेला हमन दुनिया के एकमात्र कौशिल्या मंदिर खातिर जानथन। अनंतराम जी के माता के नांव यशोदा बाई अउ पिता के नांव हिंछाराम जी बर्छिहा रिहिसे।
अनंतराम जी के लइकई उमर के नांव नंदा रिहिसे। उंकर सियान हिंछाराम जी कुल 15 एकड़ खेती के जोतनदार रिहिन हें, एकरे सेती घर के आर्थिक स्थिति थोरुक कमजोर रिहिसे। बाबू नंदा ल चौथी कक्षा के बाद अपन पढ़ाई ल छोड़े बर परगे, अउ एकरे संग वो ह नांगर-बक्खर अउ खेती-किसानी म भीडग़े। इही बीच उंकर सियान सरग के रस्ता चल देइन। अब अतेक बड़ परिवार के जोखा-सरेखा नंदा के खांध म आगे, तेमा अकाल-दुकाल के मार। वो अइसे सुने रिहिसे के व्यापार करे म लछमी के आवक जल्दी होथे, एकरे सेती वो खेती के संगे-संग छोटकुन दुकान घलोक चालू करीस। तीर-तखार के गाँव मन म काँवर म समान धरके घलोक जावय। वोकर मेहनत अउ ईमानदारी ह रंग लाइस, अउ देखते-देखत वो बड़का बैपारी के रूप म अपन चिन्हारी बना डारिस। सिरिफ तीरे-तखार के गाँवेच भर म नहीं भलुक दुरिहा के गाँव मन म घलोक वोकर नांव के डंका बाजे लागिस।
सन् 1920 के बात आय। जब गाँधी जी रायपुर आइन त उंकर दरस करे के साध कर के बर्छिहा जी रायपुर आइन, अउ गाँधी जी के वाणी ल सुन के वो गाँधी जी के अनुयायी बनगें। वो बेरा ह तो स्वतंत्रता संग्राम के बेरा रिहिसे। पूरा देश म एकर लहर चलत रिहिसे, तेकरे सेती जम्मो मनखे के मन म कोनो न कोनो किसम ले सुराज के भावना मन रहिबे करय, त भला अनंतराम वो लहरा ले कइसे बांचे सकत रिहिसे। छत्तीसगढ़ अंचल लोकमान्य तिलक के आंदोलन ले प्रभावित हो चुके रिहिसे। पं. माधवराव सप्रे ह सन् 1900 म 'छत्तीसगढ़ मित्रÓ के प्रकाशन चालू कर डारे रिहिसे। 1903 म भारतीय राष्ट्रीय कांग्रेस के स्थापना रायपुर म होगे रिहिसे। सन् 1907 म स्वदेशी जिनिस मनके दुकान खुलगे रिहिसे। आर्य समाज के संस्थापक स्वामी दयानंद सरस्वती 'सामाजिक असमानताÓ के खिलाफ संघर्ष करत बिलासपुर तक आगे रिहिन हें।
एकर प्रभाव पूरा छत्तीसगढ़ म परत रिहिसे। अइसन म युवा अनंतराम के मन म ए सबके प्रभाव कइसे नइ परतीस? बर्छिहा जी के अपन कुर्मी जाति समाज तो पहिलीच ले ए मारग म आगू बढ़ चुके रिहिसे। गाँधी जी के आगमन तो ये सुलगत आगी म घीव के कारज करीसे। अइसन म बर्छिहा जी भला कहाँ पाछू रहितीन, उहू मन अपन दुकानदारी के जम्मो काम-काज ल अपन छोटे भाई सुखराम बर्छिहा के खांध म सौंप के राष्ट्रीय आंदोलन म कूद गें।
सन् 1923 म नागपुर म झंडा सत्याग्रह चालू होइस। छत्तीसगढ़ के जम्मो खुंट ले सत्याग्रही मन नागपुर पहुंचे लागिन। वो सत्याग्रह म भाग लेके छै-छै महीना के सजा घलोक काट आइन। बर्छिहा जी के ये पहली जेल यात्रा रिहिसे, जेला उन नागपुर केंद्रीय जेल म काटिन। वोकर बाद तो उन घर-बार ल छोड़ के गाँव-गाँव अलख जगाये लागिन। एकर सेती उनला सन् 1930 म एक पइत फेर एक बछर के सजा होइस। सन् 1930 के आंदोलन के केंद्र चंदखुरी च गाँव ह बनगे रिहिसे, जेकर प्रसिद्धि पूरा देश भर म होए रिहिसे। वो गाँव के मन अनंतराम बर्छिहा के अगुवई म असहयोग आंदोलन म बड़का भूमिका निभाए रिहिन हें। गाँव-गाँव जाके विदेशी जिनिस मनके बहिष्कार के बात करयं, वो जिनिस मनके होरी बारयं, छुआछूत मिटाए के बात करयं, खादी ग्रामोद्योग के प्रचार करयं, सहभोज के आयोजन करयं, बीमार मनखे मन के सेवा करयं, उनला दवई बांटंयं, गाँव के साफ-सफाई करयं, नान्हें लइका मनला पढ़े खातिर प्रोत्साहित करयं।
चंदखुरी गाँव वो बखत राष्ट्रीय आंदोलन के गढ़ बनगे रिहिसे। अइसे म फिरंगी शासन कब तक कलेचुप बइठे रहितीस? गाँव म पुलिस के घेरा डार दिए गेइस। एक बटालियन पुलिस उहां तैनात कर दे गइस। फेर वो पुलिस वाला मनके गुजारा होतिस कइसे? सरकारी व्यवस्था के खिलाफ म तो आंदोलन होवत रिहिसे। पुलिस वाले मनला मांगे म कोनो आगी-पानी तक नइ देवत रिहिन हें। बर्छिहा जी के दुकान म बिसाए म घलोक कोनो समान नइ मिलत रिहिसे। अइसन म पुलिसवाला अउ स्वतंत्रता संग्राम सेनानी मन के आपस म ठनना स्वभाविक रिहिसे। ए बगावत के असर आसपास के अउ आने गाँव मन म घलोक बगरत जावत रिहिसे।
एकर जानकारी जिला के अधिकारी मन जगा घलोक पहुंचीस। जिला कप्तान चंदखुरी पहुंचीस अउ उहां के लोगन ल समझाए-बुझाए के उदिम करिस। बर्छिहा जी के दुकान ले समान लेना चाहिस। उंकर जगा संदेश भेजवाइस। जेकर जवाब मिलिस- 'आप हमर इहाँ मेहमान बनके आहू त आपके सुवागत हे, फेर कहूं सरकारी अधिकारी बनके आहू, त आपला हमर असहयोग हे।Ó ए जुवाब ले अधिकारी चिढग़े, अउ पूरा गाँव म कहर मचा देइस। घुड़सवार पुलिस वाला मन पहुंचीन अउ पूरा गाँव ल रौंद डारिन। बर्छिहा जी के दुकान ल लूट डारिन। अतको म उंकर मन नइ माढि़स त घोसना कर डारिन के बर्छिहा जी के दुकान ले जेन कोनो उधारी लिए होहीं वोला वापस झन करे जाय। संग म अनंतराम बर्छिहा के संगे-संग गाँव के अउ सात झनला गिरफ्तार करके जेल भेज देइन। गिरफ्तार लोगन म रिहिन हें- बर्छिहा जी के छोटे भाई सुखराम बर्छिहा, बर्छिहा जी के बड़े बेटा वीर सिंह बर्छिहा, नन्हे लाल वर्मा, गनपतराव मरेठा, हजारीलाल वर्मा, नाथूराम साहू अउ हीरालाल साहू।
बर्छिहा जी के लाखों रुपिया के संपति नष्ट होगे, जेकर निसानी ल आजो देखे जा सकथे। उन सेठ ले फेर फकीर होगे रिहिन हें। तभो ले उनला एक साल के फेर सजा होगे, अउ संग म जुर्माना घलोक लाद देइन। जुर्माना नइ पटाए के सेती उंकर नांगर-बख्खर, गाय-बइला आदि के नीलामी कर दे गइस। बर्छिहा जी के संग ये सिलसिला सन् 1942 तक सरलग चलीस।
सन् 1930-32 के जेल यातना ह आज कस सहज नइ रिहिसे। उंकर मन जगा चक्की चलवायं, घानी म बइला के जगा उनला फांद के तेल पेरवायं, पानी के रहट चलवायं। उनला लोहा के बरतन म खाना देवयं, तेल-साबुन के तो नामे नइ रिहिसे। पहिने खातिर एक जांघिया अउ एक बंडी, कनिहा म बांधे खातिर एक ठन पंछा अउ एक ठन टोपी। बिछाए अउ ओढ़े खातिर दू ठन कमरा अउ एक ठन टाटपट्टी। फेर सत्याग्रही मन म कतकों अइसे राहयं, जेन खादी के छोड़ अउ कोनो जिनिस के उपयोगेच नइ करत रिहिन हें। अनंतराम जी घलोक वइसने खादी धारी रिहिन हें, उन दूसर कपड़ा मनला उपयोग नइ करत रिहिन हें, तेकरे सेती जेल म उन नग्न अवस्था म राहयं। सिरिफ लोक मर्यादा खातिर उन एक ठन कमरा ल लपेट ले राहयं। अइसन खादी व्रतधारी रिहिन हें बर्छिहा जी।
अब चिटिक उंकर सामाजिक क्रांतिकारी रूप के चरचा। सन् 1933 ह अस्पृश्यता निवारण के इतिहास म बहुते महत्वपूर्ण बछर आय। बाबा साहेब अंबेडकर अउ गाँधी जी के बीच होए पुना पेक्ट के अनुसार अस्पृश्यता के कलंक ल मिटाए खातिर पूरा देश म अभियान चालू करिन। छुआछूत के संगे-संग, कुरीती, गरीबी, अज्ञानता, अशिक्षा ल मिटा के स्वावलंबन के रद्दा देखाइन। ये जम्मो बात बर्छिहा जी के अंतस म उतर आइन। अउ ये जम्मो कारज के शुरुवात उन अपनेच घर ले चालू करीन।
वो बखत जम्मो गाँव-घर म छुआछूत के चलन भारी मात्रा म होवत रिहिसे। उन अपनेच गाँव के अइसन जाति कहाने वाला लोगन ल सामाजिक अधिकार देवाए खातिर आंदोलन चलाइन। अइसन जाति-समाज के लोगन मन सार्वजनिक कुंआ ले पानी नइ ले सकत रिहिन हें, वोकर मन खातिर उन अपन घर के कुंआ ल खोलवाइन। मरदनिया मन उंकर हजामत नइ बनावत राहंय, त उन खुद उंकर मनके हजामत बनावयं। धोबी के कारज ल घलोक उन खुदे करयं। उन अस्पृश्यता के खिलाफ आंदोलन चलाइन तेकर सुफल ये होइस के उंकर गाँव के मंदिर ह सबो मनखे खातिर खुलगे। गाँव के वातावरण तो उंकर अनुकुल होगे, फेर वोकर खुद के जाति-समाज के मुखिया मनला ये सब बात नइ सुहाइस, अउ उन बर्छिहा जी के परिवार ल अपन जाति ले बाहिर के रद्दा देखा देइन।
उंकर ले रोटी-बेटी के संबंध, पौनी-पसारी के संबंध, घाट-घटौंदा के संबंध जम्मो ल बंद कर दिए गेइस। वो बखत के स्थिति के चित्रण करत स्वतंत्रता संग्राम सेनानी अउ सामाजिक नेता डॉ. खूबचंद बघेल ह लिखे हवयं- 'गाँव के परिस्थिति विस्फोटक होगे रिहिसे। पांचों पवनी माने- नाऊ, धोबी, राउत, मेहर अउ लोहार मन उंकर जम्मो काम-धाम ल छोड़ दिए रिहिन हें। उंकर समाज उंकर संग जम्मो किसम के व्यवहार ल बंद कर दिए रिहिसे, तभो ले बर्छिहा गाँधी जी के आदर्श म चलत मगन राहयं।Ó
वो समय तक मनवा कुर्मी समाज म प्रगतिशीलता आए ले धर लिए रिहिसे। बर्छिहा जी के ही विचार ल मानने वाला एक परिवार उंकर बेटी ल अपन बहू के रूप म ले के समाज ले बहिष्कृत होए बर तइयार होगे। फेर बात अतकेच म नइ बनिस। काबर ते बर्छिहा जी के एक ठन अउ संकल्प रिहिसे के 'न तो वो दहेज लेवय, अउ न दहेज देवय।Ó वो ककरो समझाए म घलोक नइ समझत रिहिन हें। तब वो परिवार वाले मन अइसनो खातिर मानगें।
बर्छिहा जी के जम्मो शर्त ल मानने वाला परिवार दुरुग जिला के सिलघट नामक गाँव के टिकरिहा परिवार रिहिसे। ये बिहाव के जुराव ल मनवा कुर्मी समाज ल दो भाग म बांट देइस। जुन्ना पीढ़ी ए मन ल सबक सिखाए खातिर त नवा पीढ़ी ए नवा सामाजिक सुधार ल लागू करे खातिर। नवा पीढ़ी के वो बखत मुखियाई करत रिहिन हें- डॉ. खूबचंद बघेल, जगन्नाथ बघेल, दुर्गासिंह सिरमौर, प्रेमतीर्थ बघेल, जयसिंह वर्मा, वीरसिंह बर्छिहा के संगे-संग आने समाज के वो समय के स्वतंत्रता संग्राम सेनानी मन, जे मन वो बिहाव के पतरी उठाए ले लेके जम्मो किसम के नेंग-जोंग सबो ल करीन।
बर्छिहा जी के बेटी राधबाई ह खादी के साड़ी पहिन के मंडप म बइठिस। भांवर के बाद दहेज के रूप म सिरिफ एक ठन सूत काते के चरखा अउ पानी दे गेइस। अइसन आदर्श बिहाव ये छत्तीसगढ़ अंचल म एकर पहिली कभू नइ होए रिहिसे। आज घलोक अइसन आदर्श के चरचा न तो कहंू सुने ल मिलय अउ न देखे ल। बर्छिहा जी अइसन महापुरुष रिहिन हें, जेन सामाजिक क्रांति के शुरुआत अपनेच घर ले करे रिहिन हें।
बर्छिहा जी म संघर्षशीलता के संगे-संग प्रशासनिक क्षमता घलोक रिहिस हे। उन कई बछर तक तहसील कांग्रेस के अध्यक्ष रिहिन। सन् 1937 म अपन अंचल ले विधायक घलोक बनीन। उन जब तक जीइन दीया बनके जीइन, लोगन बर अंजोर करीन। छत्तीसगढ़ महतारी के ये सपूत ह अपन पूरा जीवन ल देश खातिर समरपित कर देइस। 22 अगस्त सन् 1952 के उन ये नश्वर दुनिया ले बिदा ले लेइन।
सुशील भोले
41-191, डॉ. बघेल गली,
संजय नगर (टिकरापारा) रायपुर (छ.ग.)
मोबा. नं. 098269 92811


text:
- Views 0
- Likes 0
”दु:ख होइस चाहे सुख होईस अपन गोसइया ल देवता मान के ओकर भक्ति करीस। सब दुख ल चुप रहि के पी लीस।
इहां तक के कभू-कभू तो हाथ के एंठी अउ गर के सुता घलो डूब जाय। माता सरसती ह परीक्छा लेवय तइसे। ओती गहना डूबे त एती मंझला भाई हा अव्वल ऊपर अव्वल आवे। दुरगा महाविद्यालय रायपुर म रामपियारा ह पढ़ई म सोनहा मेडल पइस। उदेराम के सपना सिरतोन होवत गीस।”
उदेराम ह ठउका इही समे भारी अंकाल ह ओकर बर दुब्बर ले दू आसाढ़ होगे। एती घर के गिरवी ओती मंझला भाई रामपियारा के पढ़ई के खरचा के बढ़ती। उदेराम के एके सपना भले कुछु हो जाय, भाई ल पढ़ाना हे मने पढ़ाना हे। वइसने पढ़ई म होनहार रामपियारा। अपन समे म मेटरिक म दुरुग जिला म पहला आय रिहिसे। मंझला भाई हा पढ़ई म अपन बड़े भाई के छाती ल फूलो देवय। सफलता ल देख के उदेराम के सबो दु:ख-दरद ह सफल हो जाए। उदेराम के धरम पत्नी के नाव लीला। दु:ख होइस चाहे सुख होइस अपन गोसइया ल देवता मान के ओकर भक्ति करिस। सब दुख ल चुप रहि के पी लीस। इहां तक ले कभू-कभू तो हाथ के ऐंठी अउ गर के सुता घलो गिरवी धरा जय। तेला छोड़ाय के हिम्मत नइ राहे अउ डूब जय। माता सरसती ह परीक्छा लेवय तइसे ओती गहना डूबे त एती मंझला भाई ह अव्वल ऊपर अव्वल आवे। दुरगा महाविद्यालय रायपुर म रामपियारा ह पढ़ई म सोनहा मेडल पइस उदेराम के सपना सिरतोन होवत गीस। उदेराम ल लगे ल धरलीस के मोर तपस्या बिरथा नइ जाय। इसवर घर देर हे फेर अंधेर नइ हे।
दुरगा महाविद्यालय म दरसन सास्त्र म एम.ए. करीस। कॉलेज ले निकलते साथ पैरी हाई स्कूल म प्रिंसपल बनगे। प्रिंसपल के राहते राहत अंग्रेजी म एम.ए. करीस। अंग्रेजी म एम. ए. करते भार भेलई म अंगरेजी मास्टर के नौकरी मिलगे। रामपियारा ह अपन बड़े भाई के तपस्या ल जानत रीहिसे कि अमारी भाजी बेच के पढ़ाए रिहिसे तेला। रामपियारा के मन म अइस के जब बड़े भइया ह मोला पढ़ा-लिखा के इहां तक लाय हे त महुं ह बड़े भतीजा ल पढ़ा-लिखा के बड़े आदमी बनाहूं। ओकर बाद रामपियारा ह बड़े भतीजा के जिनगी ल संवारे म लग गे। बड़े भतीजा के नाव हे दुरगा जउन ह ए कहानी ल लिखे हे। ननपन म दुरगा ह मुतरा राहे। रोज के रोज जठना ल गिल्ला कर डरे तभो ले ओकर काकी बृजकुमारी ह अपन बेटा बरोबर राख के पढ़ा-लिखा के बड़े आदमी बना दिस। काबर के दुरगा के कका ह ओकर काकी ल अपन भइया भउजी के तियाग तपसिया ल बता डरे रिहिसे। सिक्छा के बिना जिनगी अधूरा हे कहिके। दुरगा ला पढ़ा-लिखा के बी.एस.पी. म नौकरी लगइस।
भतीजा के संगे संग अपनो लइका मन ऊपर भारी धियान दिस। ओकर बड़े लड़का भागवत ह पॉलिटेकनिक करके आज बढ़िया कम्पनी म नौकरी करत हे। ओकर नान्हे बेटा पियूस ह कालीकट म बी.ई. इलेक्ट्रानिक्स करीस। सुरुच ले ओहा तेज दिमाग के रिहिसे। नवोदय इसकुल बोरई म पहेला आवै। तभे तो आज वोहा बैंगलोर के बड़े जन कम्पनी म इंजीनियर हे। पियूस के योग्यता ल देखके कम्पनी ह तीन महीना के ट्रेनिंग बर अमेरिका भेजे रिहिसे।
समे के संग उदेराम के छोटे भाई बदरी ह घलो हुसियार होगे। बदरी ला घलो उदेराम ह अपन मंझला भाई कस पढ़ा-लिखा के सरकारी गुरुजी बना दिस। बाद म बदरी घलो बी.एस.पी. (भिलाई इस्पात संयंत्र) म मास्टरी म लग गे। बदरी घलो गुने ला धर लीस। महुं ह अपन बड़े भइया के छोटे बेटा मुकुन्द के भाग ल संवारहूं।
बदरी ह मुकुन्द के दुनो बेटा ल पढ़ाए-लिखाए के बीड़ा उठइस। लइका मन ला पढ़ावत-पढ़ावत घर के आरथिक स्थिति ल सम्पन्न कइसे करे जाय कहिके गुनिस। हाथ भट्टा ले बेपार सुरु करीस जउन ह आज चिमनी ईटा भट्टा के रूप ले ले हे। जेकर मालिक मुकुंद हे। दुरगा अउ मुकन्द के छोटे कका ल छोटे मास्टर के नाव ले जानथे। ओकर तीन झन लड़का हे। बड़े लड़का मिथलेस एम.बी.बी.एस. डॉक्टर हे, मंझला बेटा पुनेंद्र ह सूरतगढ़ ले बी.ई. कर के रायगढ़ के जिंदल कम्पनी म इंजीनियर हे। सब ले छोटे बेटा सिवेन्द्र ह घलो पढ़-लिख के अपन जिनगी ल संवारे म लग गे।
आज मुकुन्द करा ट्रक, ट्रेक्टर, ईंटा भट्ठा हे। बडे ज़न बिल्डिंग हे। जम्मो परिवार ल हांसत-कुलकत देख के उदेराम हा अपन गोसइन लीला ल कथे- आज हमर सपना पूरा होगे। लीला कथे- तोर सपना अभी पूरा नइ होय हे। तोर सपना तब पूरा होही जब तैंहा विधायक बनके रइपुर जाबे। अपन गोसइन के गोठ ल सुनके ठिठोली करत उदेराम ह कथे-रइपुर का दिल्ली जाहूं दिल्ली… सांसद बन के।
दुरगा परसाद पारकर
केंवट कुंदरा
प्लाट-3 सड़क-11
आशीष नगर (प.) भिलाई छग


text: साकेत साहित्य परिषद् सुरगी ह पीछू पंदरह बरस ले सरलग अपन सालाना कार्यक्रम म कोनों न कोनों महत्वपूर्ण विषय ल ले के विचार गोष्ठी के आयोजन करत आवत हे। निर्धारित विषय ऊपर केन्द्रित स्मारिका के प्रकाशन घला करे जाथे। विषय विशेषज्ञ के रूप म आमंत्रित विद्वान मन गोष्ठी म विचार मंथन करथें। इही सिलसिला म 23 फरवरी 2014 में गंडई पंडरिया म छत्तीसगढ़ी हाना ल ले के विचार गोष्ठी के आयोजन करे गे रिहिस। गोष्ठी म डॉ.विनय पाठक, डॉ.गोरेलाल चंदेल, डॉ.जीवन यदु, डॉ.पीसी लाल यादव, डॉ.दादूलाल जोशी जइसे विद्वान मन के अनमोल विचार सुने बर मिलिस। गोष्ठी अउ ये मौका म प्रकाशित स्मारिका के सब झन प्रशंसा करिन। आगामी गोष्ठी 22 फरवरी 2015 म प्रस्तावित हे (तिथि म बदलाव संभव हे)। परिचर्चा के विषय होही - ’लोक साहित्य म लोक...


text:
- Views 0
- Likes 0
मुगल बादशाह हुमांयू ल हरा के शेरशाह सूरी जब दिल्ली के गद्दी म बइठिस त उपकारी भिश्ती ल एक दिन के राज मिलिस चतुरा भिश्ती राज भर म चमड़ा के सिक्का चलवा दिस एला कहिथें नवा प्रयोग। आजकल हमर देस म पढ़ई-लिखई के ऊपर अइसनेहे नवा-नवा प्रयोग होवत रहिथे। आजादी मिले साठ बरिस पूर गे फेर आजो सिक्छा के सरुप हर जनकल्याणकारी नई होये हे।
सन् 1993 म 14 साल तक के लइका मन बर मुफ्त अउ अनिवार्य सिक्छा ल मौलिक अधिकार के दर्जा मिल गइस। उत्ता धुर्रा गांव-गांव म इसकूल खुले लागिस भले ही ऊंहा पहली से पांचवी कक्षा तक बर दूये तीन झन सिक्छक रहंय। लइकन के संख्या सौ तको राहय बपुरा गुरुजी मन नौकरी बचाए बर घरो-घर जा जा के पढ़इया लइका सकेले लागिन, दूसर कती महतारी-बाप गुनिन पेट परे विद्या कामे आही फेर कापी किताब तो सरकारे देवत हावय। कतको आदिम जाति जनजाति के महतारी बाप इस्कालरसिप मं चार पैसा मिले के लोभ म लइकन के नाव ंलिखाइन भले लइका बछर भर म दसे दिन इसकूल जावय…।
एक ठन नवा प्रयोग अऊ होइस ”मध्यान्ह भोजन” के व्यवस्था अब का बाहिचस पूछे बर इसकूल के दर्ज संख्या म बढ़ोतरी हो गइस। लइकन चलिन इसकूल पढ़े बर नहीं मंझनिया जुवार के दार भात खाये बर। पढ़ई-लिखई के बारा बजगे इसकूल म रंधनी घर बनगे, दू दूनी चार कहां लुकागे, अब तो गुरुजी मन नून तेल लकड़ी के जोगाड़ म लग गइन। पढ़ई के गुणवत्ता हजागे। विकास के सपना गुंगुवावन लागिस।
अउ एक बात सुरता आवत हावय के सन् 2002 म सिक्छा खंड तीन म अनुच्छेद 21(क) जोड़े गइस जेमा लिखाये रहिस ”उस रीति से दिया जावेगा जो राज्य कानून निर्धारित करेगा।” इही हर सिक्छा जगत म वैश्वीकरन के चलते भारत के सिक्छा नीति अउ व्यवस्था म भारी बदलाव के धुरी बनिस।
अइसे तो भारत म वैश्वीकरन के शुरुआत के औपचारिक घोषणा सन् 1991 म नवा आर्थिक नीति के घोषणा के संगे संग हो गए रहिस तेई पाय के पढ़ई-लिखई बर कर्जा अउ अनुदान कार्यक्रम शुरु होइस जेला ”जिला प्राथमिक सिक्छा कार्यक्रम” के नांव से लोगन जानिन। ”सर्व सिक्छा अभियान” अउ राजीव गांधी साक्छरता मिसन के फायदा घलाय लोग उठाये लागिन। उच्च सिक्छा के साध पुरोए बर ”इंदिरा गांधी मुक्त विश्वविद्यालय” खुलिस बड़ खुसी के बात आय।
गुने बर ये परत हावय के गांव-गंवई के इसकूल म जिहां किसान मजदूर कमिया, पहटिया मन के लइको मन पढ़त-लिखत हांवय ऊंहा आधुनिक कक्छा गियान, बिग्यान, सूचना, प्रौद्योगिकी, तकनीकी ज्ञान देवई के का व्यवस्था करे गे हावय? ऊहां तो पढ़ई-लिखई के मतलब आजो तक गुणा भाग, दरस्खत करके रमायन बांच लेना तक ही सीमित हावय।
बन, जंगल, पहाड़ म खुले इसकूल म पढ़इया मन कइसे भारत के आधुनिक सिक्छा पध्दति के मुख्य धारा म जुरे सकहीं। रोजी-रोजगार देहे लाइक सिक्छा व्यवस्था के सपना कब सच होही? साक्छर होना अऊ देस के विकास म बरोबरी के हिस्सा बनना दूनो अलग-अलग बात आय ऐला हमन ल समझे गुने बर परही। कारण आजकल समान इसकूल प्रणाली के जघा म बहुपरती शिक्षा व्यवस्था के बोलबाला बाढ़त जावत हावय। कम्प्यूटर देय म नई बनय ओकर उपयोग घला सिखोये बर परही।
आज सूचना प्रौद्योगिकी अऊ संचार क्रांति म भारत के गिनती विश्व के गणमान्य देश मन म होये लागे हावय। गांव-गांव के पढ़ईया लइका मन तक एकर लाभ नइ पहुंचही देस के बहुत बड़ जनसंख्या सिक्छा के नवा अंजोर के सुख नई पाए सकय…। दुख तो तब होथे जब देखथन के आज सिक्छा पध्दति के निर्धारण सिक्छा शास्त्रीय सिध्दान्त ऊपर निरभर नइये बल्कि सूचना प्रौद्योगिकी अऊ ओकर व्यापार करइया कम्पनी मन के तर्ज म होवत हावय। श्रध्दा भक्ति के अधार गुरुजी मन दिनोंदिन नंदावत जावत हांवय… सिक्छा कर्मी मन के दिन आ गए हावय… टयूशन के धंधा सुरसा कस मुंह फारत दिखत हावय…। लइकन के बस्ता के बोझा बाढ़त जावत हावय महतारी-बाप के जेब हल्का होवत जावत हावय। लइकामन के स्वाभाविक विकास नइ होय सकत हे काबर पढ़ई-लिखई के चलते उनला खेले, घूमे के समय नई मिलय। सब स्वस्थ नागरिक कइसे बनही?
सन् 1970 के आसपास ले अंगरेजी माध्यम वाला इसकूल खुले ल लगे। अब तो हालत ये हे के साधारण गृहस्थ मन घलाय पेट काट के लइकन ल गैर सरकारी, महंगी फीस वाला अंगरेजी स्कूल म पढ़ावत हांवय। उन कर कहना हे कि वैश्वीकरन के चलते देश म बहुराष्ट्रीय कम्पनी जघा-जघा खुल गे हे लइकामन ल नौकरी पाना हे त इही कम्पनी मन के सरण म जाये बर परही। एकर बर अंगरेजी के जानकारी जरूरी हावय। बात तो सोरहो आना के होइस फेर हिन्दी माध्यम के लइकन अपन पढ़ई-लिखई के कतका फायदा उठाये सकही?
अब रहिस बात अनिवार्य शिक्षा के तहत आदिम जाति जनजाति, आदिवासी पढ़इया मन के त लगभग 17 प्रतिशत आदिवासी मन आघू पढ़े बर अघुवावत दिखथे जबकि मात्र 7 प्रतिशत मन उच्च शिक्षक संस्थान तक पहुंचे पाथे। दीगर कारण जौन होवय शिक्षा के दिनोंदिन महंगी होवई हर मुख्य कारण आय अधिकतर गरीबी-रेखा के नीचे अवइया लइकन मन पेट भरे खातिर, चार पइसा कमाए बर लग जाथे अऊ उच्च शिक्षा के सपना घलाय देखे नई सकंय। भारत असन देश म संसाधन के कमी के चलते ही सिक्छा व्यवस्था के पूरा लाभ नइ मिले पावत हावय। रोजगार मूलक शिक्षा के स्थापना होये बिना समान सिक्छा व्यवस्था के लाभ मिल पाना कठिन हे जरी ल पलोबो त तो डारा पाना मन हरियाही त सबले पहली जतका हाथ ततका काम होना जरूरी हे गरीबी के अंधियारी जाही तभे सिक्छा के प्रकाश दिखही। इहां तो उही हाल हे पेट के नांव जग जीता सांझे खाय बिहाने रीता। पढई अइसन होवय के लइकन अपन पांव म खड़े होये सकय इहां एक बात अउ बतावंव के लोगन के मन म पढ़ई के मतलब नौकरी घर कर गए हे ये विचार ल बदलना परही लार्ड मेकाले के बाबू बनइया सिक्छा के दिन अब नइए अब तो सिक्छा के मतलब गियान से हे रोजी रोजगार अपन बलबूता म चाहे जौन करव। हमर पुराना तइहा दिन के बिचान ल नवा-नवा अंजोर म देखव के सिक्छा गियान के अधार होथे, स्वावलंबी नागरिक बनाथे परबुध्यिा नौकर बनाथे बर शिक्षा के उपयोग झन करव। नकल करे से अकल नई बाढ़य, आज हमला सिक्छा के द्वारा अइसनहा अर्थ व्यवस्था लागू करना हावय जेकर द्वारा हमर देश अपन सामाजिक विकास के जरूरत के मुताबिक गियान देहे म सक्षम बनय अऊ ओकर उपयोग जनहित म होवय। तभे पढ़ई-लिखई हर सारथक होही समूचा देश बर कल्याणकारी अहिंसक अउ सर्वजन हितकारी होही।
सरला शर्मा
भिलाई


text:
- Views 0
- Likes 0
हमर भाखा छत्तीसगढ़ी के विकास बर अऊ ओला राजभाखा बनाए बर हम सब छत्तीसगढ़िया मन ला अऊ कतका रद्दा देखे बर परही, तेन हर एक ठन सोचे के बिसय आय।
छत्तीसगढ़ ला अलग राज बनाए बर भी हमन ला अब्बड़ मेहनत करे बर परे रहीस तइसने अब छत्तीसगढ़ी ला राजभाषा बनाए बर सबो झन ला एकजुट होए बर परही तभे कुछू रसता निकलही तइसे लागथे।
छत्तीसगढ़ के सब ले बड़े दुरभाग ऐ खुद छत्तीसगढि़या मन ऐला बोले मा लजाथे, अउ पढ़े मा घलो अलकरहा लागथे अइसे मन बना ले हें, फेर लिखना तो अभी अउ दुरिहा के बात ऐ। अउ ऐ सब मुसकिल ला दुरिहा करे बर हमन ला अपन भाखा मे सिकछा के नियम ला बनाए बर परही।
हमर गॉंधी बबा हर घलो इही बात ला कहे रहिस की लइका मन के प्राथमिक सिकछा हर अपन भाखा मा होना चाहि तभे लइका के पूरा बिकास होही, काबर एक लइका ला ओखर मातृ भाखा मा पढ़े ले रोकना भी पापेच आए। फेर वाह रे दुरभाग, गांधी बबा के नाम के माला ला नेता मन रोज जपथे, फेर ओखर बताए सही रद्दा अउ नियम ला नई मानय।
हमर सरकार हर सिकछा मा एक बिसय छत्तीसगढ़ी ला राखय फेर पाठ्यकरम मा सामील करे ले कुछु नई होवय। काबर गुरूजी मन खुदे ओ बिसय ला वइसन चेत लगा के ना तो पढ़ंय अऊ ना पढ़ावंय। ऐ दिसा मा थोरकन अउ मेहनत करे के जरूरत हावय। सरकार के नियम ह कागजे भर म मत रहय ओ हर जन-जन मेर पहुंचय नई तो सासन हर कड़ाई से पालन करे के आदेस दय तभे रद्दा बनही।
अउ मीडिया ला घलो एकर बर अपन सहयोग देना चाही, ओखर जिम्मेदारी हर तो सब ले जादा हे, अपन भाषा म समाचार पत्तर अउ सबे जगह के टीबी मा अपन भाषा मा समाचार चलय तभेच मनखे मन जागही। अउ हमर भासा छत्तीसगढ़ी हर अपन ओ मान-सम्मान ला पाही जेकर ओ हर हकदार हे।
‘‘अइसन गुतुर भासा, अइसन गुतुर गोठ।
बोलइया अऊ सुनइया के मनला सनतोस’’
श्रीमती हेमलता शर्मा
शिक्षिका, सरस्वती शिशु मंदिर, कुसमुण्डा (कोरबा)


text:
- Views 0
- Likes 0
एक साहार म एक झन आदमी राहाय। ओ कहिथे- भगवान हा सब झन ल अमीर बनाए हे,
भला मुहीच ल काबर गरीब बनईस होही? मैं ये बात के निरने कराहूं तभे बनहीं। अइसे कहिके ओ हा भगवान ला खोजत-खोजत ऐती-ओती, जंगल-झाड़ी डाहार ले जावत रहिथे। रसता म ओला एक ठक गाहबर (हुंडरा) भेंटथे। हुड़रा ह पुछथे- तैं लकर-लकर काहां जात हस जी कहिके। त ओ हा अपन सबो हाल ल बताथे। त हुंड़रा कहिथे- अरे, अइसने मोरो एक ठन बात हे गा, तैं जावत हस त मोरो निरने ला भगवान मेंरन पूछ के आबे।
आदमी कहिस- का होही पूछ देहूं, का बात ये तेन ला बता? त गाहबर कहिस- सरी जंगल के बघवा-भालू, अउ जम्मो जीनावर मन बने-बने जीनिस ल पेट भर खाथें। मोला ऊंखर छोड़न-छांड़न हाड़ा-गोड़ा हा मिलथे। अइसन भेदभाव मोर संग भगवान हा काबर करे हे?
‘एक ल माई अऊ एक ला मोसी’ ये बात के जुआप ल लानबे। आदमी सुन के कहिथे- ठीक हे कही देहूं। ले अब मैं जावत हौं, अइसे कहिके आदमी राहाय तौंन हा चल देथे। रेंगत-रेंगत थक जथे। पीयास म बियाकुल हो जथे। तब ओला एक ठन नान कीन डबरी मुहा तरिया दिखथे। ओ तरिया म बने उार-निरमल काजर बरोबर पानी रहिथे। बने पेटभर सांस मार के पानी पीथे अउ मुंह-कान ल धोथे। ओतके बेरा बीच तरिया ले एक ठन मछरी निकरथे अऊ ओ आदमी ल पूछथे- तैं काहां रहिथस भईया अउ काहां जावत हस? त आदमी ह अपन जम्मो हाल-चाल ल बताथे। त मछरी कहिथे- तैं बने करे भईया आ गेस ते, मोर एक ठन समसिया हावय, मैं सोंचते रेहेंव काखर करा ये सोर ल भगवान मेंरन पहुंचावव कहिके। त ओ आदमी ह कहिथें- का होही बहिनी तोरो संदेस ल कहि देहूं, काये तेन ल बता जल्दी से।
त मछरी अपन समसिया ला बताथे- मोर पेट हा रात दिन मोठ-मोठ लागथे, मैं पीरा के मारे बाय बियाकुल रहिथों, ये दु:ख ल कतको झन ल बता डारेंव फेर कोनो येखर निदान नई कर सकीन। अब भगवाने ह मोर दु:ख ल हर सकही। त आदमी ह कहिस- ले त बइठ मैं तोर दु:ख ल भगवान मेंरन कहि देहूं। अइसे कहिके ओ आदमी ह आगू रेंगिस। रेंगत-रेंगत ओला थक लागगे। थोकिन आगू रेंग के एक ठन बड़ जबर छीता के पेंड मिलीस। ओखरे खालहे म बईठ के थोकिन सुरतईस। बने सुग्घर जुड़-जुड़ हावा फुरूर-फुरूर चलत राहाय। ओला बड़ आराम लागिस।
छीता के पेंड़वा हा ओ आदमी ल पूछिस- तैं काहां जावत हस भाई, बड़ दुरिहा ले आवत हस तइसे लागथे। तोर मुंह, कान हा कइसे झोइला गेय हे, तैं कुछु संसो म बुड़े हस तइसे लागथे। त ओ आदमी ह अपन हाल ल सुनाथे। सुनके छीता हा कीहीस भईगे रे भई, ये संसार म कोन्हों सुखी नई हे तइसे लागथे। तोर दु:ख ल सुनके मोरो एक ठन दु:ख के सुरता आगे, मोरों सोर ल भगवान मेंरन अमरा देते ते बने हो जातिस गा, कहिथें। त आदमी कीहीस- का होही, कहि देहूं भई। ले बता तोर का दु:ख हे तेन ल। त छीता ह बतईस- अतक सुग्घर के मोर पेड म आज तक ले एको बेर फर नई फरय। येखर का कारन हे तेन ल तैं भगवान मेर पूछ देते भईया अतेक तोर ले बिनती करत हौं। त ओ आदमी हा कहिस- का होईस पुछ देहूं। ले मैं जावत हौं, कहिथे चल देथें।
भगवान करा जा के अपन दु:ख ल रोवत कहिथे- हे भगवान तैं मोला ये सुसार म भेजे, बने करे, फेर मोला गरीब काबर बनाए। ‘एक लांघन दु फरहार’ मैं बहुत दु:ख भोगत हौं, महाराज! अब मोर ले साहान नई हो सकय। त भगवान हा मुसकी ढारत कहिथे- ‘अरे, तैं पगला काबर अतका दुखी होवत हस? जइसे अउ लोगन मन अपन करतव्य ले सुखी हें तइसे तहूं हो सकथस।’ मैं कहूं ल अमीर-गरीब नई बनाय हौंव रे भई। ये संसार म सब झन अपन करतव्य ले बनथे।
मैं तो करतब के फल ल देथंव। मोर बर अब झन बरोबर हैं, कोनो छोटे बडे नौ हे। तहूं ओइसने करतब कर, तहूं अमीर बन जबे।
भगवान के बात ल सुनके ओ आदमी हा फेर तिखारथे-’मैं बड़े आदमी बन जहूं न?’ भगवान कहिके हव रे मोर असीस हे जा, कहिके भगवान हा ओखर मुरूखपन ऊपर मने मन म हांसथे। काबर कि भगवान तो अगमजानी ये। ये तो करमछड़हा मइनखे ये। ‘चलनी म दुद दुहे-करम ल दोस’ कहिथे तइसे ओ करमहीन मइनखे मन करम तो करय नहीं अऊ दूसर के करी-कमई ल देख-देख के मने मन म इरखा करथें। बिगन मेंहनत करे सब सुख मिले कहिथे।
ओ हा भगवान ला छीता फल के समसिया ला गोठियाथे। त भगवान कहिथे छीता के जरि म बड़ जबर हंडा गड़े हे। ओ हा जरी ल छेंक देये हे, तेखर सेती छीता म फर नई धरत हे। त ओ आदमी हा मछरी के दुख ल गोठियईस। त मछरी के दु:ख के कारण ल बतईस- मछरी हा भूखन मरत रीहीस, त हीरा-मोती जेवाहिरात ल पेट भर खा डारीस। काहीं पचे के जीनिस होतीस त पच जतिस ओ तो रफ-रफ ले पेटौरा म माढ़ गेये हे। जब तक कोन्हों ओखर पेट ल नई चिरहीं तब तक ओखर पेट के पीरा नई जावय। अतका बात ल सुनके ओ आदमी ह गाहबर के समसिया ल गोठियाथे। कि एक झन गाहबर हा काहात रीहीस कि जंगल के सबे जीनावर मन बने-बने खाथें-पीथें, फेर मोर भाग म हाड़ाच, गोड़ा हा मिलथे कहिके। त भगवान हा कीहीस-ओला कहि देबे तैं बने बुध लगाके परिश्रम करबे त तहूं ल बने-बने खाए-पीए ल मिलही कहिके।
सबो झन के समसिया के समाधान ल सुनके मने मन म खुसी मनावत अपन घर के रद्दा रेंगिंस। त पहिली छीताफल ल ओखर समसिया के समाधान ल बता के आगू बढ़िस। त ओला गाहबर मिलथे। ओ हा पूछथे- कइसे गा मोर समसिया बर भगवान हा का उपाय बतईस? त ओ हा मने मन खुस होवत कहिथे- ‘अरे भईया तैं अतक दिन ले अपन डिमाक अऊ अतक बड़ सांघर-मोंघर देहे पांव देये हे भगवान हा, तेखर उपयोग करे बर नई जानें अऊ दूसर के सिकार करे, जुठा काठा ल खा के अराम करेस। भगवान हा केहे हे बने अक्कल लगाके मेहनत करही त उहू ला बने-बने खाये ल मिलही कहिके।’
गाहबर ल ओ आदमी के गोठ ल सुन के आतमबोध होगे, अऊ अपन मुरूखपन ऊपर पछताइस। ओ सोंचथे इही मऊका ले मउका हे, फेर ये सिकार मोर हांत ले निकर जही। ओहा छिन भर के देरी नई करीस, ऐके झपट्टा मारीस ओ आदमी के घेंघा ल मुंह म चाब के झूलगे। ओ आदमी उही मेंर गिर के तलफ-तलफ के मरगे। गाहबर हा अराम से बइठ के ओला खाये लगिस।
आतम बोध:- करम छड़हा मइनखे मन अपन मुरूखपना अऊ आलसीपन के सेती कभू सुख नई भोगय। अपन अऊ अपन परवार ल मुसीबत म डार देथें। अपन जान ल घलौ गंवा डारथें।
बुध्दिमान अऊ परिश्रमी होतिस त मछरी के पेट ल चीर के हीरा-जेवाहिरात ल पा जतिस। बने सुख से अपन जीनगी बसर करतीस पहिली मऊका तो ओला छीताफल के जरि म हंडा हे कहिके भगवान हा ओला बतईस। फेर ओहा मेंहनत ल डेर्रा के अऊ अपन बुध्दि के उपयोग नई करीस। अतका अच्छा मऊका ल लात मार दिस। अपन कुबुध्दि के सेती गाहबर के सिकार होगे।
विट्ठल राम साहू ‘निश्छल’
भौंवहारी भाठा,महासमुन्द


text:
settingsdialog.ui Example Fileterminal/settingsdialog.ui
SettingsDialog         0   0   281   262         Settings             Select Parameters             BaudRate:                     Data bits:                     Parity:                     Stop bits:                     Flow control:                           Select Serial Port                   Description:               Manufacturer:               Serial number:               Location:               Vendor ID:               Product ID:                         Qt::Horizontal         96   20                 Apply                   Additional options             Local echo       true


text:
- Views 0
- Likes 0
परसा पाना के दोना बना के वोमा माई कोठी के धान ल ठाकुर देव म चढ़ाय जाथे। संग म मऊहा ल घला समर्पित करथें। धान छितथे अउ दू झन मनखे ल बइला बना के नागर बख्खर चलाय जाथे। नवा करसा कलौरी ले तरिया के पानी लान के देवता म चढ़ाथें।
छत्तीसगढ़ तिहार के गढ़ आय। इहां अब्बड अकन परब तिहार अउ संस्कार म मनखे मन अइसे सना जथे जइसे भगवान के भक्ति म भगत रमे रथे। गुरतुर बोली अंतस ले निकलथे तब तन मन जम्मो खिलखिला जथे। हमर राज के नांव छत्तीसगढ़ हे त उत्सव तको छत्तीस ठन हाबे। फेर किसान भाई मन के उत्साह तो जम्मो वातावरण ल सुवासित कर देथे। धरती दाई के सेवा बजइया धनी बेटा किसान के खुशी ह सहिच म कोन्हों तिहार के रूप म आगु आथे। जेकर नांव हे अक्ती। हिन्दी म ऐला अक्षय तृतीया घला कथे। जइसन नांव हे वइसने काम तको हाबे। अक्ती मने नवा दिन आगे। किसान मन येला नवा दिन के नाव ले जानथे। इही दिन ले खेती खार के बुता चालू हो जथे। फेर अक्षय तृतीया के मतलब कही सकथन कि ये दिन बरम्हा, विष्णु अउ महेश तीनों देव के सऊहत आशीस रथे। एक डाहन गांव बनाये के प्रक्रिया चलथे। ये दिन बड़े-फसल ले गांव के पुजेरी बइगा ह गांव के देव-धामी के पूजा पाठ करथे। सबले पहिली गांव के गद्दी शीतला दाई ताहन हरदेलाल, कचना, ध्रुवा, बइगा बावा के सुमरण करथे। ठाकुर देवता के देरौठी म तो धान बोय के पूरा प्रक्रिया चलथे ये दिन परसा पाना के महत्व बाढ़ जथे परसा पाना के दोना बना के वोमा माई कोठी के धान ल ठाकुर देव म चढ़ाय जाथे। संग म मऊहा ल घला समर्पित करथे। धान छितथे अउ दू झन मनखे ल बइला बना के नागर बख्खर चलाय जाथे। नवा करसा कलौरी ले तरिया के पानी लान के देवता म चढ़ाथे। लोक मान्यता हे कि बच्छर भर म कोन्हों मरे मनखे के जीव इही दिन पानी पाथे। इकरे सेती कथे अक्ती पानी देना अनिवार्य हे। पानी के बरसा करे ले किसान के चेहरा मगन हो जथे। काबर कि वोहा मान के चलथे कि वरूण देवता ह अब खेती करे बर फूल पानी दिही। मगन किसान खुशी-खुशी पूजा पाठ के बाद फेर परसा के दोना म धान ल धर के घर ले आथे अउ हूम धूम, कुदाली, रापा धर के सोज्झे खेत चल देथे। ये दिन ल घातेच शुभ माने गे हे। धान ल बो देथे। धान बोय के शुरू करई ल छत्तीसगढ़ी म मूठ मारना कहे जाथे। वही दूसर डाहन नान्हे-नान्हे लइका मन पुतरी-पुतरा के बिहाव के पूरा खेल खेलथे। ये दिन मांगलिक कार्य विशेष रूप से होथे। एके दिन बिहाव के जम्मो प्रक्रिया निपटथे। मंगनी-बरनी, फलदान, चुलमाटी, तेलचघनी, मंगरोहन, दौतेला, माय मौरी, मायन, नहडोरी, परघनी, भांवर, भड़ौनी, टिकावन संग बेटी बिदाई भी सम्पन्न होथे। नान-नान मड़वा मन ल भा जथे। येमा लइका (नोनी) पीला संग जम्मो परिवार के मन भाग लेथे। इहां तक कि गड़वा बाजा ले बरात तक निकरथे। जेकर धूम ह खुशी ले भर देथे। येला देव लगन तक मानथे, अऊ बर-बिहाव खूब होथे। इही तो हमर संस्कृति के खास पहचान आय। कोन्हों भी उत्साह-परव में न कि एक परिवार बल्कि जम्मो समुदाय भाग लेथे अउ एकता के परिचय दे डारथे। कोन्हो भी रीति-रिवाज के पाछू कुछ-न-कुछ धार्मिक पौराणिक घटना जुड़े रथे। अब देखव न विवाह संस्कार म एक नेम मंगरोहन के हाबे। ऐकर पाछू महाभारत काल के एक ठन कथा कि गांधार नरेश के बेटी गंधारी के बिहाव तय होते साठ वोकर गोसइया मर जाय। नरेश कउवागे रहाय। राज के पंडित करा जाके बिचरइस तब पता चलिस गंधारी ल डूमर के सराप लगे हे। येकर ले मुक्ति के उपाय म बतइस कि पहली गंधारी के बिहार डूमर के लकड़ी सन कर दिए जाए तब येकर भावी पति नई मरे। वइसने अउ वोकर पति धृतराष्ट्र बाच जथे। उही दिन ले चलागन चलिस कि डूमर के लकड़ी ल मंगरोहन के रूप म मडवा मेर गड़ा के अपशकुन ल दूर करे के रिवाज हे। इही दिन ले दूरी मन पुतरी-पुतरा के बिहाव खेले बर चालू कर देथे। कुल मिला के मंगल संदेश लाथे अक्ती।
संतोष कुमार सोनकर ‘मंडल’
चौबेबांधा राजिम


text:
- Views 0
- Likes 0
येकर कुटिया म बहुत झन चेला रहय जेन मन अपन गुरुजी के बताय मार्ग, रस्ता म रेंगय। इही म एक झन किरपाल नाम के चेला रहीस। तेन हर अपन गुरुजी के संझा बिहनिया पांव परय अउ हर कहना ल मानय। एक दिन गुरुजी हर अपन सब चेला ल उंकर-उंकर लईक काम बताईस। सब चेला अपन-अपन काम म चल दीन। बाच गीस किरपाल हर तेन ल गुरुजी हर कइथे- बेटा किरपाल तैं आज सुख्खा-सुख्खा लकड़ी लाय बर नंदिया के ओ पार जा आज कुटिया म सब सुख्खा लकड़ी हर सिरागे हे। गुरुजी के बात ल सुन के किरपाल हव गुरुजी कइथे। हां, अउ सुन किरपाल ढीलिंग-ढीलिंग म मत चढ़बे गिर जाबे अउ लकड़ी ल धर के संझकेरहे आबे तोर आय बिना इंहा चुल्हा नई जरय। गुरुजी के कहना ल मान के किरपाल हर सुख्खा लकड़ी लाय बर कुटी ल छोड़के चल दीस। किरपाल जंगल भीतर पहुंच जाथे अउ सुख्खा-सुख्खा लकड़ी ल टोर के बांधे बर लागिस। तेतके बेरा हवा गरेर संग पानी आय बर धर लिस। देखते देखत म पूरा जंगल हर मूसलाधार पानी गिरई म सादा-सादा होगे किरपाल हर ठंड म कापे बर धर लिस। धांये येती जावय धांय ओती जावय। कोनो मेरा लुकाय के जगा नई रहिस। येती गुरुजी हर पानी के गिरई ल देखके चिंता करे बर धर लिस का होही कती मेरा लुकाय होही किरपाल हर। पानी गिरे ल थोर-थोर कम होय बर धरलिस। थोरकिन के बाद पानी गिरई पूरा बंद होगे। किरपाल हर अपन सब कपड़ा ल निचोइस अउ फेर पहीन लिस काबर गुरुजी के आज्ञा ल माने बर रहीस। फेर अब्बड़ बेरा होगे रहीस किरपाल के नंदिया तीर के आत ले नंदिया हर बाढ़ गे रहीस। कोनो ये पार ले ओ पार नई नाहके सकतीस। किरपाल हर उनीस न गुनीस अपन लकड़ी के डेरी ल पानी तीर म उतार के कस के अउ बांध दीस। तांहले ओकरे ऊपर चढ़ के एक ठन छोटकन डंडा म डोंगा कस खोय बर धर लीस जइसने ओहा बीच धार म पहुंचीस एक ठन जबड़ भवारी म ओकर लकड़ी के ढेरी हर फंस जाथे। भंवारी हर लकड़ी ल पानी के भीतर म घुमात-घुमात ले जाथे किरपाल हर तऊर के ओ मेरा ले अन्ते आ जथे तऊरत-तऊरत बिचारा किरपाल थक जाथे अउ नंदिया ऊपर म सुत जाथे। येती गुरुजी हर अपन सब चेला मन ल किरपाल ल खोजे बर भेज दीस। नंदिया के तीर-तीर सब चेला मन खोजत-खोजत आत रहीस तेन मेरा एक झन सियनहा बबा बारी राखत बइठे रहीस। सब चेला बबा मेरा जाके कइथे बबा एको झन लइका देखे हच का लकड़ी धरे होही ओहर। बबा ओमन ल बताथें- बेटा हो खाल्हे म एक झन डोंगहार हर लकर-लकर डोंगा ल बीच धार म लेगिस अउ काय-काय अपन डोंगा म चढ़ाइस त तुमन खाल्हे डोंगा घाट म जावव अउ देखव ओहा काय धरिस हावय। सब चेला लकर-लकर खाल्हे म डोंगाघाट हावय तेन मेरा गिस अउ देखथे किरपाल हर बेहोस पडे रिहीस। सांस हर चलत रहीस एक झन चेला हर अपन गुरुजी ल बलाय बर गीस। गुरुजी के आत ले किरपाल के चेत आत रहीस थोक-थोक। गुरुजी हर आके किरपाल ल देखथे अउ कइथे किरपाल… किरपाल उठ बेटा। किरपाल गुरुजी के गोठ ल सुनके उठ जाथे अउ रोय बर धरलीस अउ गुरुजी ल रोवत-रोवत कइथे- गुरुजी आज मैं तोर बात ल पूरा नई कर सकेंव। मोर सेती आज तुमन ल भूखे पेट सुते बर लागही तेकर ले मैं मर जातेंव तभे ठीक रहीस। गुरुजी हर किरपाल के पीठ ल थपथपात कहिथे-बेटा तैं आज मोर बात ल पूरा कर देस। तैं हमर मन के भूख मिटाय खातिर अपन जान ल दे दे रेहेस। तैं तोर गुरुजी के सच्चा चेला आस। आज मोर मान ल रख देस अइसे। कइके गुरूजी हर किरपाल अउ अपन सब चेला ल धर के अपन कुटी में आ जाथे। गुरुजी हर रात कर किरपाल ल कइथे बेटा किरपाल भगवान सत के संग रइथे। आज भगवान तोर संग रहीस अइसने कइके सुत जाथे।
श्यामू विश्वकर्मा
नयापारा, डमरू


text:
- Views 0
- Likes 1
हमरे गाल अउ हमरे चटकन
बांध झन बिन गुड़ के लड़वा सिरिफ बानी म
घर हजारों के उजर गय तोर सियानी म।
डहर भर बारूद हे बगरे सुन्ना घर कुरिया
जिनगी जीयत हावय जइसे काला-पानी म।
जंग ह जंगल ले सरकत सहर तीर आ गय
लाश के गिनती होवत हे राजधानी म।
रूई जइसे बिरथा गुड़ ल का धुनत बइठे
बैरह होरा भूंजे लागिन तोर छानी म।
हमर किसमत बस लिखे का पसर भर चांउर
देबे कब कुछ अउ सुदामा कस मितानी म।
सांप अउ छुछुवा असन गति हमर होवत हे
बनत हे लीलत न उगलत चकरधानी म।
जउन जइसन बोंथे सिरतों वइसने लूथें
सोंच करगा कइसे हो गया तोर किसानी म।
हमरे गाल अउ हमरे चटकन ‘बुध’ बहुत हो गय
अउ कतेक दिन जीबो अइसन हलाकानी म।
बुधराम यादव
वरिष्ठ संपादक ‘गुरतुर गोठ’


text:
- Views 0
- Likes 0
मन ले नहीं दौना, पाँव ले खोरी हे |
मया के बाँधे, बज्जर डोरी हे ||
अंधवा ला आंखी नहीं ता लाठी दिये जा सकथे. भैरा ला चिल्ला के त कोंदा ल इसारा म कहे जाथे. खोरवा लंगड़ा ल हिम्मत ले बल दिये जाथे . दौना बिचारी जनमती खोरी ये. आंखी कान तो सुरुजमुखी ये. आंखी के ओरमे करिया घटा कस चुंदी, रिगबिग ले चाँदी कस उज्जर उज्जर दाँत , सुकवा कस नाकबेंसरी, ढैंस कांदा कस कोंवर ठाठ म पिंयर सारी अरझे रहै पर बपुरी दौना एक गोड़ ले लचारी हे तिही पाय के दौना नाव छिप के “खोरी” नाव उजागर हे. पर हाँ गुन म दौनेच ये. अंगना दुवारी हर महमहावत रहै.
मन ले नहीं दौना, पाँव ले खोरी हे |
मया के बांधे, बज्जर डोरी हे ||
नानपन म खोरी के रंगु संग बिहाव होइस. तैहा आज कस तीखी तीखी ला तिखारत नई रहेंय. घर घराना अउ मन मिलै तहाँ जाँवर जोड़ी गढ़ देवंय. बस बढ़िया मजा ले जिंदगी चलै. रंगु तो पहली बड़ सिधवा रहिस पर आज ओकर रंग हर मैलावत हे. नानकन ओखी पाय तहाँ दौना ला रटारट पीटते पीटे, बस ठड़गी कस बैठे हस….
बारा बरिस तो होगे तभो ले पोथी नई उतारे. दुनिया बाल बच्चा बर तरसत रथे. लोग लइका ले घर दुवारी फुलवारी कस बन जाथे.
दौना बिचारी रंगू के घर फुलवारी ल महामहा नई सकत ये, जे पाय ते डारा ल खोंट देवै, का येहर मनखे के हाथ ये ? नहीं. भगवान देथे त परवा फोर के देथे . देवैया ल देथे त पोस नई सके अउ नै देवै तेकर बर बरत दीया अंधियार होते. ठकुरदिया कस सुन्ना घर अंगना हो जाथे . रंगू हर लइका पाये के लोरस म बारा उदीम घला करिस . जगा जगा देवता धामी म धरना धरिस , बैगा गुनिया के पाँव परिस , सुपा घोंरावैस पर कुंवार कस बादर बिन बरसे लहुट जाए. ओकर बर…..
देवता धामी पखारा, लहू गे बैद भइगे लबरा |
सरहा नरियर के खतहा, खोगरा मतला होगे डबरा ||
अब तो चिखला माते कस दौना के जिनगी होगे. गाँव के मंदनिहा झिटकू जेन छेंव पारा म बसे हें. मंद जे पियत पियत सगरी जिनगी के सुख ल सुखाये डबरा कस अंटवा डारे हे, तेकरे भपकी म आके रंगू हर ओकर बेटी चमेली ल दुसर कस डारिस. पिइस एक अध्धी तहाँ ले देख ओकर बकबकी ल. छीन म समुन्दर म पार बाँध देथे.
हिरदे म राम राम संझा सिरिफ सौ ग्राम ||
कहिस जब खोरी के कछु नई दिखत ये त काबर आने नई बना डरस ? लोग लइका रथे त बंस के नाव चलथे. अभी कतको उमर बाचे हे. बुढापा मज कोन थेमा होही. माटी पानी कोन दिही ? पितर पानी घला तो लगथे. मतवार के गोठ ल सुन के रंगू कथे – त का करंव. आधा उमर म कोन छोकरी दिही संसार घलव हांसही. कंही देख तो रंगू ल दाढ़ी मेंछा पाक गे तभो ले रंग चढ़ावत हे. झिटकू कथे हांसन दे संसार घला हांसेच बर तो बने हे. तंहू हांस पर आने अकम ले …मोर नोनी चमेली ल देखे हस ? तोर कस कोनो सजन मनखे मिलतिस त अभीच्चे बिहाव ल कर देंतेव. लबरहा झिटकू के गोठ ल सुन के रंगू के मन पलट गे. गुनिस …पियक्कड़ ये त का होइस मोर भबिस ल गुन के गोठियाइस हे. कहिस – का होही . ‘हाथे हँसिया खड़े बदोउर’ …हाथ म दर्पण त चंदा म रूप देखे कोन जाये. कतेक ल कहिबो एदे चमेली संग रंगू के बिहाव हो जाथे .
बेचारी दौना दाँत चाबके रहिगे . करही त करही का ? नई भावी तेला भाजी म झोर..! नोनी बाबू अवतार नई सकिस. येही ओकर लचारी ये तिही पाय के ओकर घर सउत चढ़ के आए हे पर हाँ ! दौना खोरी कयरहिन नोहे. मोर घर म दीया बरे अंजोर होय बंस के नाव चले, येही गुन के मनीता ल मारिस अउ चमेली ल सउत भाव
ले नई जान के छोटे बहिनी समझिस . घर दुवार के भार ल सौंप दिस. तिरिया धर्म के गोठ ल लखाइस . अब तो तारा कुची ल चमेली के हाथ धरा दिस. तोरे घर, तोरे दुवार खाले तीन जुवार. चमेली हा दौना के कहर ल पइस त पुन्नी के चंदा कस महमहाय लागिस. अइसे मजा ले जिनगी चलत हे….!
डेढ़ बछ्छर होगे. भगवान् के अपरम्पार लीला ये. संझा के बेर झुन्झकुर म चिरई मन किलकोल करत रहैन. पहटिया के बरदी के घंटी टापर बाजत हे. सुरुत नारायण अपन कोरा म जावत हे. छानी छानी जेवन के कुहरा उड़त हवंय. येती चमेली के देंह उसले हे. पारा-परोस के दू चार झन माई लोगन मन एक कुरिया म सकलाए हें. नवा जीव के कोंख ले एक सुंदर लइका जनम लेइस. खुसी ल का बतावंव. बाबू लइका सुनीस तहाँ रंगू के पाँव हर ताल पेड़ कस ऊंचा होगे. उत्ती मुंह करके खटिया म बइठे मुसकियावत हे. लेवनी पार के चोंची मेंछा ल रसा रसा के अंगरी म गुरमेटत हे.
समुन्दर के भंवना, दूसइया संड़वा , मोकइया कांटा अउ मिरतुक ककरो नोहे. येमन के हिरदे म दया मया के संचार नई रहै तैसे लागथे. पथरा म कतको रस रितोव, फोर ले भीतर ले जुच्छा के जुच्छा.. ऐसे काल घलो ये. चौंथावन दिन के ढरती बेरा लकलकाति घाम म माई चमेली के परान उखरगे. ओ तो दुसरावन दिन ले दसम्भार बुखार रहिस . बैगा हर हाथ छू के ओखद जोंगे रहिस . ओ तो चूल म रितोये एक दोना पानी बरोबर होगे, फुल बरोबर लइका ल धरती म मढ़ाके फिलफिली कस उडागे.
लोढा माढे पार म सिल बुडगे खेया |
कोंटा धरे न जाए हथोरी, कोन एला बुझाईया ||
बिपत के परबत फलक के एक चानी रंगू के मंधारा म गिरगे. खोरी के जगाये चौरा के झबुवा गोंदा ल हरही गाय हर खरखुन्द कर दिस . मही के मया भरे मरकी तिड़ीबिड़ी होगे. कथें मरद जात धीरज के खूंटा होथे पर रंगू कहाँ धीरज धरे. आंसू के धार छाती म तार बनगे.
कथें मरद मन कुतुबमीनार |
जाथे छंदल जल सावन धार ||
पर ऐसे नई ये. का दुःख ल कहाँ….. आंसू के धार संग दुनिया ल गुनत राग पानी ल उठाईन. दौना के फूल संग रंगू न पराग न पंखुरी. पर आज तो चमेली के झबुआ फूल ओकर अंचरा के थाही म अरझगे .सौत नहीं बहिनी ये…. जौन अपन पोटा के फूल ल छोड़ के गंवागे….. फूल हर मुरझाये झन…. दौना ला चेत करे ल परही. डउका जात तो सुक्खा पान ये . फूल जामे नई जाने. दौना खोरी के ममता जाग गे… अउ जी जान ले रतन बेटा ल सँभारे लागिस . ठेलका फर म गुदा नई रहै…. तभो ले दौना अपने जुक्खा डैँठी ल चुह्कावै . गाय अउ छेरी के गोरस म रोपा के सेवा करत ह. पारा के गंगा नोनी जेकर दुठन बाबू, दुसर के दुदुवा हे तभो ले साँझकुन दौना के बेटा ल रपोट के पियावै. दौना के छैन्हा महमहावत बड़ जुड़ रैथे . खच्चित अपन कोरा म झबुआ गोंदा ल फूले दिही. सरग म फूले कदम कस महमहवाहि मंगत ल भरोसा हे.
मन ले नहीं दौना, पाँव ले खोरी हे |
मया के बाँधे, बज्जर डोरी हे ||
मंगत रविन्द्र
ग्राम- गिधौरी पोस्ट- दादर कला,
भैसमा जिला-कोरबा, छत्तीसगढ़


text:
कहॉं जाबो साहर
- Views 33
- Likes
- Rating 12345
कहॉं जाबो साहर काबर जाबो साहर
मिहनत पूजा गॉंव इस्सर भूईया सरग हमर
पेरके जॉंगर पीबोन पसिया
करम के डारा झर्राबो
जाही कहॉं रे मोती बरोबर
बोहत पसीना पझर
चंदा सुरूज कस जग म ऑंखी
दाई ददा के लाठी अन
सेवा बजावत कोरा म रहिबो
जाही पहा रे उमर
धान कटोरा छत्तिसगढ़ म
नइहे कुछू के खानी
सोन चिरैया फुदगत चरथे
दाना जम्मो डहर
धरके असीस दाई ददा के
भूईया के कोरा म उतरबो
सरग खजाना इंहे भरे हे
चल नॉंगर धर
धमेन्द्र निर्मल
About संजीव तिवारी
हमर उदीम मेकराजाला म छत्तीसगढी भाखा के रचना मन ला धरनहा राख के एके जघा सकेले के हावय. हमर छत्तीसगढ के रहइया मन ला तो हमर भाखा के साहित्य के भंडार ल झांके बर मिल जाथे, फेर इहां ले बाहिर रहइया हमर भाखा के परेमी मन बर अपन महतारी भाखा ला पढे अउ सुने के ये ह सुघ्घर साधन आय. गुरतुर गोठ के हमर ये उदीम कइसे लागिस हमला बताहू.
This entry was posted in कबिता
and tagged Dharmendra Nirmal
. Bookmark the permalink
.


text:
- Views 0
- Likes 0
जउन भी अपन मातृभाषा म बोलथें वोखर उपर मोला गर्व होथे । जउन अपन मातृभाषा ल बोलब म लजाथे, संकोच करथे या हीन भावना के अनुभव करथे वोहर मातृद्रोही हे ओखर बर समाज म कोनो स्थान नई होना चाही । वोखर बहिष्कार होना चाही ।
महात्मा गांधी जी हर लिखे रहिस – ‘मेरी मातृभाषा में कितनी ही खामियां क्यों न हो, मैं उससे उसी तरह चिपटा रहूँगा, जिस तरह अपनी मॉं की छाती से । वही मुझे जीवनदायी दूध दे सकती है ।’ अपन मातृभाषा के प्रति हमर का दृष्टिकोण होना चाही, ये बात के शिक्षा हमला गांधी जी के कथन से सीखना चाही ।
कमी या खामी कोन भाषा म नई होवय ? जइसे हमर महतारी म कोनों बात के कमी या खामी हे तो का वोला हम छोड देबो ? हमर महतारी चाहे कतको गरीब हो, बीमार हो, वोला हम नई छोड सकन, वोकर सेवा से मुंह नई मोडे सकन, वइसनहे अपन मातृभाषा म कतको कमजोरी होवय, वोला नई छोडना चाही । बल्कि ये कोशिस करना चाही कि वोखर कमजोरी, कमी या खामी ह जलदी से जलदी दूर हो जाए । मातृभाषा के वोही दर्जा हे जउन महतारी के होथे । ते पाए के जइसे असली सपूत हर अपन महतारी के पूरा लगन अउ इमानदारी से सेवा करथे, वइसनहे हमला अपन मातृभाषा छत्तीसगढी के सेवा करना चाही । हमर मातृभाषा ल हमर सेवा के जरूरत हे ।
मोर महतारी के दूध के संग जउन संस्कार मोला मिले हे वोही संस्कार ल लेके मैं पले बढे हौं । मोर मातृभाषा छत्तीसगढी घलो वोही संस्कार के देन आय । बचपन म खेलत-खावत जउन भाषा ल बोलेंव अउ सुनेंव, वोह छत्तीसगढी च आय । आज मैं बडे हो गयेंव त का मोर मातृभाषा छोटे होगे ? चाहे मैं कतको बडे हो जांवव, अपन मातृभाषा के आघू छोटेच रहिहूं । महतारी के आघू वोखर लईका हर बुढुवा के होवत ले लइकाच रहिथे । अपन मातृभाषा के बडप्पन म हमर बडप्पन हे । जउन अपन मातृभाषा के बडप्पन ल नइ राखे सकै वोखर ले नीच कौन होही ?
हमर जतका भी संस्कार गीत हे, जम्मो हमर मातृभाषा म हे । ये संस्कार गीत हमला आने भाषा म थोरे मिलही ! हमर मातृभाषा हर ये संस्कार गीत मन ल हमर बर मोटरी म सकेल के बड जतन से राखे हवय । वोहर हमर थाती आय । हमर लोक-संस्कार हमर मातृभाषा के अंचरा म बंधाए हवय । अगर हम अपन मातृभाषा से विमुख होबो तो अपन लोक-परंपरा अउ लोक संस्कार से विमुख हो जाबो तो हमर का पहिचान रहि जाही ? हमर मातृभाषा के माध्यम से ही हमर पहिचान ह बाचें हे । मातृभाषा छत्तीसगढी के अस्तित्व उपर हमर पहिचान ह निर्भर हे । मातृभाषा छत्तीसगढी के अस्तित्व के उपर भारी संकट हे । वो संकट ल टारे बर हमला जुझारू बनके आघू बढना परही ।
हमला आने कोनों भाषा से विरोध या शिकायत नइये । सबला अपन-अपन बोली-भाखा बोले के अधिकार हे । हम सबो भाषा के आदर करथन, अतका उदारता हमर म हे । लेकिन, हम चाहथन कि हमरो मातृभाषा के उन आदर करंय । राख पत त रखा पत । दुनों हांथ म ताली बजथे । कोनो हमर मातृभाषा ल हीनैं अउ हम उंखर भाषा के गुन गावंन, ये नई हो सकय ।
जईसे सबला अपन मातृभाषा लिखे-बोले के अधिकार हे, वइसनहे हमू ला अपन मातृभाषा म लिखे अउ बोले के अधिकार हे । लेकिन ये अधिकार ल सार्वजनिक रूप म स्थापित करना परही । वोला सार्वजनिक रूप से मान्यता देवाय ल परही । हमला अधिकार पूर्वक अपन मातृभाषा ल सार्वजनिक रूप से लिखना अउ बोलना चाही । जब तक अइसे नई करबोन छत्तीसगढी भाषा के विकास नई होय सकय । जेखर मन म अपन मातृभाषा के प्रति प्रेम के भावना नई ये, वोखर जीवन पशु के समान हे, अइसन विद्वान मन के कहना हे ।
कोनों आर्थिक या भौतिक लाभ के सेती हम अपन मातृभाषा में लिखन या बोलन, अइसे नई होना चाही । का हम अपन महतारी से एकर बर मया करथन कि वोकर तीर गजब अकन गहना-गांठा अउ जमीन जायजाद हे ? वो अइसने हमला अपन मातृभाषा से घलो ‘फल के आसा’ छोड के मया अउ सेवा करना चाही । जइसे महतारी के दूध के रिन हर सपूत ल चुकाये बर परथे वइसनहे मातृभाषा के रिन ल घलो चुकाए बर परथे । ये रिन ल चुकाये बिना जउन जीयत हे, वोखर जीना हराम हे ।
पालेश्वर शर्मा


text:
सन 1977 म मनतरी धरमपाल गुप्ता के झोला मोटरा ल धरईया बुचुआ ह शहर अउ गांव म मेहनत करत करत 30 साल म छत्तीसगढ के बारे म जम्मो जानकारी ल अपन पागा म बंधाए मुडी म सकेल के धरे हे, नेता अउ कथा कहिनी लिखईया घर कमइया लग लग के ।
छत्तीसगढ के जम्मो परब तिहार, इतिहास अउ भूगोल ला रट डारे हे । कहां नंद, मौर्य, शंगु, वाकाटक, नल, पांडु, शरभपुरीय, सोम, कलचुरी, नाग, गोड अउ मराठा राजा मन के अटपट नाव ला झटपट याद करे रहय । रतनपुर अउ आरंग के नाम आत्ते राजा मोरध्वज के कहनी ला मेछा म ताव देवत बतावै । गांव म नवधा रमायन होवय त बुचुआ के शबरीनरायन महात्तम तहां लव कुश के कथा कहिनी ला अईसे बतावै जईसे एदे काली के बात ये जब छत्तीसगढ म लव कुश जनमे होये ।
भागवत कथा सुने ल जाय के पहिली बीर बब्रूवाहन के चेदिदेश के कथा सुनावै अउ मगन होवय कि वोखर छत्तीसगढ हर कतका जुन्ना ये । लीला, नाचा, गम्मत होतिस त बुचुआ ह कवि कालीदास के मेघदूत के संसकिरित मंतर के टूटे फूटे गा के बतावै कि सरगुजा म संसार के सबले पुराना नाटक मंच हे जिहां भरत मुनि ह सबले पहिली राम लीला खेलवाए रहिसे । वोखर रामगिरी के किस्सा ल सुन के नवां पढईया टूरा मन बेलबेलातिन अउ बुचुआ संग टूरा मन पथरा म लिखाए देवदासी अउ रूपदक्ष के परेम कहानी ला सुनत सुनावत ददरिया के तान म मगन हो जातिस ।
कोनो ल पुस्तक देखतिस तभो शुरू हो जतिस भाई रे हमर छत्तीसगढ म छायावाद के पहिली कविता कुकरी कथा लिखे गे रहिसे, इन्हें ले पहिली हिन्दी किस्सा हा जागे रहिसे । तहां ले कालिदास के संसकिरित चालू हो जातिस । पुस्तक धरईया कुलेचाप हूं, हां कहत टसक मारतिस ।
अडबड किस्सा हे गांव म बुचुआ के पूरा पुरान ये छत्तीसगढ के । सन अउ तारीख संग छत्तीसगढ अंदोलन के दिन बादर के उतार चढाव ला मुअखरा बुचुआ मेर पूछ लेवव । थोरकन बात ला खोल भर तो देव, तहां बुचुआ के पोगा चालू, बीच बीच म बेटरी चारजिंग बर चोगीं माखुर भर देत रहव । हार थक के सुनईया मन ला जुर मिल के कहे ल लागय ‘जय छत्तीसगढ’ ‘जय छत्तीसगढ’ । तहां ले जय कहे के भोरहा म बुचुआ के धियान हा भरमावै तहां ले बात ल सम्हारे बर तीर बईठे कोनो सियान हा बुचुआ ल टप ले पूछै ‘चमरासहिन डोली के धान कईसे हे बाबू ‘ तब जाके बुचुआ के महात्तम सिरावै ।
बुचुआ के बिहई बुधियारिन ला बुचुआ के बात ल हंसी ठ्ठा म उडावत देख के, अडबड दुख होवै, फेर बुचुआ ये, कि वोला कुछु फरके नई परय । वो तो अपन छत्तीसगढ महतारी के सिरतोन बेटा, महिमा गाये ल छोडबेच नई करय, कोनो हांसै कि थूंकै ।
आज बुचुआ ला बिहिनिया बिहिनिया नहा धो के मार चिकचिक ले तेल चुपरे, नवां बंगाली तेखर उपर मा जाकिट मारे, नवां पचहथ्थी धोती संग बजनी पनही पहिरे । चरर चरर खोर म किंजरत देख के बुधियारिन कहिथे ‘का हो आज सुरूज बुडती डहर ले उही का, बिहिहनया ले मटमट ले सम्हर पखर के कहां जाए बर सोंचत हौ, ओलहा जोंते बर नई जाना हे का, जम्मा ओल सिरा जही त सुरता करहू ।‘
बुचुआ के बजनी पनही के चुरूर चुरूर थम गे, करिया तश्मा ला माई अंगरी मा नाक कोती खरकावत बुचुआ कथे ‘अरे छोटकी के दाई नई जानस का ओ आज हमर छत्तीसगढ राज के जनम दिन ये, तेखर सेती रईपुर जए बर तियार हौं बीस ठन रूपिया दे देतेस।‘
बुधियारिन अपन काम बुता गोबर कचरा में बिपतियाये रहय बुचुआ के गोठ ला सुनिस तहां ले बगिया गे, बंगडी पढे लगिस ‘ का हो हम न तो छठी छेवारी उठायेन न तो कांके पानी पीयेन अउ तूहू मन चह नई पीये अव, फेर काबर मटमटाथौ । का मिल गे राजे बन गे हे त, कोन मार हमर दुख हा कम होगे । उही कमई दू पईली अउ खवई दू पईली ।‘
‘नवां राज म राशन सोसईटी खुले के झन खुले गांव गांव म दारू भट्ठी जरूर खुल गे, जिंहा गांव के जम्मो पईसा सकलाए लागिस, घरो घर म दुख ह अमाय लागिस ।‘
‘रूखमिन के बेटी ला गांव म खुले दारू भट्ठी के संडा मन जनाकारी कर दिस पेट भरा गे अउ संडा मन भगा गे । पुलिस उल्टा रूखमिन के डउका ला ओलिहा दीस ।‘
‘कहां सटक गे रहिस तोर महिमा हा जहां तोर माता के सिरतोन बेटी ला तोर मोसी बडी के बेटा मन थिथोलत रहिन अउ तोरे भाई पुलिस मन रूखमिन ला बीच गांव के गुडी म चकला चलाथर रे छिनार कहिके डंडा म ठठात रहिन ।‘
‘का महिमा गाये, दिया जराये, नवां कुरथा पहिरे ले रूखमिन के दुख हेराही ।‘
‘छोटकी के बाबू नेता मन बर राज बने हे हमर मन बर तो उही काल उही आज । ‘
दुरिहा भांठा म नवां खुले स्कूल ले लईका मन के ‘जय छत्तीसगढ’ ‘जय छत्तीसगढ’ के नारा के आवाज हा बुधियारिन के करलई म तोपा गे ।
बुचुआ के सुरता (छत्तीसगढी कहानी) संजीव तिवारी


text:
- Views 0
- Likes 0
ओ दिन मैं हा अपन जम्मो देवता-धामी मन ला सुमरत-सुमरत, कांपत-कुपांत फटफटी ला चलात जात रहेंव। कइसे नई कांपिहौं? आजकाल सड़क म जऊन किसीम ले मोटर-गाड़ी चलत हावय, ओला देख-देख के पलई कांपे लागथे। आज कोन जनी, कोन दिन, कोन करा, कतका बेरा, रोडे ऊपर सरगबासी हो जाबो तेकर कोनो ठिकाना नई हे। आज लोगन मन करा, मोटर बिसाय के ताकत तो हो गे हे। फेर ओला ठाढ़ करे के ठऊर नई हे, ऊंखर मेर। त ओ मन सरकारी रोड अऊ गली मन ला अपन ‘बूढ़ी दाई’ के मिल्कियत समझ के, के कोन जनी ससुरारी जघा समझ के उही करा अपन गाड़ी ला ठाढ़ कर देथें। तहां ऊंखर मारे टे्रफिक के ठाढ़ हो जाथे।
ओ अप्पत मन के अकल मुंडई ल देख के काहीं कहि पारबे त ओरझटाही करे बर धर लेथें।
आजकाल हमर नान-नान मेचका-रेचका नोनी-बाबू मन के हाथ मा घलो जबड़-जबड़ फटफटी धराय रथे। ओमन आंखी म तस्मा खाप के, खांध मा बेग ओरमा के, खांध अऊ गाल के बीच मा मोबाईल ल डटा के कहूं फटफटी के हेन्डिल ला धरे रइहीं त झन पूछ। टें ऽऽऽ टें-टें ऽऽऽ टें ऽऽऽ ऊंकर हार्न हर मुनादी करत जाथे-’हट जाव-हट जाव-हट जाव-शहंशाहे मुगले-आजम के शहजादे तशरीफ ला रहे हैं। टें-टें-टेंऽऽ।’
अइसने मुनादी करत-करत, कोनों डेरी कोती ले सर्र ले निकल जाथें त कोनों जेवनी कोती ले फर्र ले नाहक जाथे। ये सर्रऽऽ फर्रऽऽ ला देख-देख के हमर पोटा कांपत रथे।
त ओ दिन मैं हा जब देंवता, धामी मन ला सुमरत-सुमरत जावत रेहेंव त एक ठिक फटफटी के पाछू डहन मोर नजर परगे। ओमा नम्बर के जघा मा लिखाय रहय ”झन झपा”। में सोचेंव का बात है? कहूं ये दुनिया के मनखे अइसने समझदार हो जावयं त ये संसार सुधर जावय। फेर कहां पाछू? ओ बपरा फटफटी वाले हर बने अपन गाड़ी म लिखवाय हे ”झन झपा” अऊ मोर देखते-देखत एक झिक चिरपोटी मुहुं के टुरा हर, एक्टीवा मा बइठ के अईस अऊ मोर ‘एक्टिव’ होय के पहिली उही ‘झन झपा’ वाले गाड़ी म जा के झपा गे।
हमर महान देस के इही महान संस्कार ये। जेन ला करे बर बरजे जाथे, मना करे जाथे, उहीच ला करे बर हमन जादा उतियईल हो जाथन कोनो जघा ‘यहां थूकना मना है’ लिखाय रही त हम उहीच करा जरूर थूकबो। भले थोरिक करबो, फेर करबो अऊ हम अइसन नई करत हन, त हमला छोटेपन के बोध होय लगथे। हमर अर्न्तआत्मा हर, हमर स्वाभिमान हर हमला धिक्कारे लगथे-’तोर हिन्दुस्तानी होय म तोला धिक्कार हे रे डरपोकना! त अन्तरात्मा के अवाज ल सुन के कायदा-कान्हून ला घलो टोरे बर परथे। वइसे अब्बड़ मजा आथे घलो ये काम म। रमायेन, भागवत, बिहाव करत हावव, त छाती तान के, खम्भा के बिजली तार मा अकोड़ा लगा लव। जे जघा ‘थूंकना मना है’ लिखाय रहिथे, पचरक ले थूंक दव। ‘कचरा फेंकना मना है’ लिखाय हे, त ओ करा झउंहा-भर कचरा ला फेंक दव। अलगे सुख हे ये सब के दाद-खाज खोजियाय मा, टूरी फंसाय मा, फोकट के खाय मा, ससुर के घर जाय मा, ओ सुख नई हे जऊन सुख कान्हून टोरे मा हावय।
त जे काम ल नई करे बर बरजे जाथे ओला अवस के करो। कस के करो। अऊ जे बूता ला करे बर कहे जाथे ओला करबे झन करव। करव, त रोआ के करव, नचा के करव, अबेरहा करव, कुबेरहा करव। देखिहव, कतका मजा आही।
त ‘झन झपा’ कहत हे तब जरूर झपाना हमर परम्परा आय। अऊ परम्परा निभाना हमर फरज आय। हां! पिछड़ापन वाले नानमुन परम्परा कोती धियान देना जरूरी नो हे। जइसे-दाई ददा के सेवा, गुरू के इज्जत, पहुना के सत्कार, संस्कृति के रक्षा, बचन ल निभाना, समय के पाबंदी- ये सब दकियानुसी परम्परा आय। येकर जतके जल्दी करव, ओतके बड़का कहाहू। अऊ ये सब ल करे बर आत्मा हर कनुवाथे घलो। त आत्मा के बात ला मानव। काबर? आत्मा पवित्र होथे।
जइसे मुसुवा हर सइघो पिंजरा ल देख के घलो ओमा झपा जाथे उही हाल मरद-जात के होथे। मोर भांटों हर मोला एक जघा ले गीस, अऊ ढपेल के घर मा खुसेर दीस। ओ घर के, बइठक के एक ठिक खुरसी मा मोला अइसे बइठार दीस, जानो मानो मोला बिजली के झटका देवइया हे। झटका लगी गे। एक झिक गजब के खबसूरत कन्या हर कोप मा चहा धरके झमाक ले परगट होगे। ओ परी हर अपन ददा कोती पाछू करके मोर आघू मा ठाढ़ होगे। तहां ओ जादूगरनी हर मोर मुंुहु ला देखत-देखत अपन एक ठिक आंखी ला ‘झपुक’ ले अइसे चीप दीस जइसे बजार के बिसाय पुतरी हर अपन आंखी ला चीपत रहिथे। संगी हो! ईमान से। मोर हाट फेल होत-होत बाहंचीस। ओतको म ओकर जुलुम हर ओकर बर कमती हो गे। ओ हा बने मया लगा के मोला देखीस तहां बड़े जीवलेवा अदा से ‘मुच्च’ ले मुस्कुरा दीस। गजब होगे संगी हो। मोर करेजा हर आटा चक्की बरोबर चले लगीस पेट खलभलाय लगीस मैं चेत ले बिचेत हो गेंव। हऊंस गोल हो गे।
अऊ में हा बिचेतहा हो के कब झपा मरेंव ओकर खने खंचवा म, मोला पता नई चलीस। भांटो कथे ‘कइसे हे?’ टूरी के ददा, कथे-’बने देख ले बाबू।’ में तो रूप अऊ अदा के मतौना म माते रहंव। मतवार बरोबर झुमरत केहेंव-’मंजूर हे ददा हो! ये रिस्ता मोला मंजूर हे। में बिहाव बर तियार हों।’
वो चतुरा टुरी हर मोला मोहनी थोप के भेंड़वा बना डारीस संगी हो। फोक्कट मा फंसा लीस। में सोंचे रेहेंव के बिहाव म एक ठन हीरो-होण्डा मांगिहौं। कहिके। फेर ये मामला म तो मैं हा कोंदा-बऊरा हो गे रेहेंव। हीरो-होण्डा तो हीरो-होण्डा, हीरो सायकल तको नई मांग सकेंव। सुक्खा डबरी में झपा गेंव संगी हो। उही तुंहर भऊजी बन गे जी। फेर जस-जस बिहाव हर जुन्नाथे, बिहाता के जादू मन्तर हर टूटे लागथे अऊ कोनो नाव ‘सूरत ल’ मन भर के देखे बर मुहुं हर पंछाय लगथे। में हा एक दिन बैठक के खिड़की ल खोलेंव, त दंग रहिगेंव। मोर परोस मा एक झिक गजब सुन्दर किरायादारिन आगे रहय। दिखे म निमगा पंड़री-पड़री गुर के भेली कस लोभ लोभान लागत रहय। कांचे ओढ़ना ल तार म सुखोय बर जब ओहा झटकारीस त ओ ओढ़ना हर आके मोर करेजा मा अरहज गे। में चोर बरोबर कुरिया ला निहारेंव। लक्ठा मा कोन्हों नई दिखीन। मौका बतरे रहय। में धीर लगा के, मुंहु मा अंगरी डार के सिटी ला सिट् ले बजायेंव। ओतका मा बिजली तो कड़क गे। कोनो बादर कस गरजीस ये ऽऽ झन झंपा। में झट ले लहुट के देखेंव। तुंहर भउजी साक्छात काली कस रूप धर के ठाढे रहय। में हा धड़ाक ले खिड़की ल बन्द कर लेंव। घरों के अऊ दिल के घलो। झन झंपाहू संगी हो। चेत जाव।
केके चौबे
गयाबाई स्कूल के बाजू वाली गली
गया नगर, दुर्ग


text:
- Views 126
- Likes
हे अमीर मन के आनन्ददाता भगवान
लाख-लाख पैलगी
आसा हे के तुमन क्षीरसागर मा बने मंजा के सुते होहू अउ लछमी माता हर तुंहर चरणारबिन्दु ला हलु-हलु चपकत होहीं। तेखरे सेती ये मिरतुलोक मा का का अनियाव होवत हे तेखर तुंहला थोरको आरो नई हे। देवर्षि नारद घलो के तमूरा सुनई नई देवत हे, कोन जनी उहू कोनो ठऊर मा सुस्तावत होहीं। नहिं तो, ओ हर पृथ्वी लोक के कहूं चक्कर लगातीन, अऊ कहूं इहां के हाल तुंहला बतातीन त तुमन अभी तक कई खेप ये धरती मा अधरम के नास करे बर जनम ले डारे रहितेव।
प्रभु! तुमन कहिथव- ‘जब-जब होहीं धरम की हानि, बाढ़े असुर, अधम, अभिमानी… तदात्मानं सृजाम्यहम्, सम्भवामि युगे-युगे।’ भगवान का तुंहला खभर नई हे के ये संसार मा त्रेता अऊ दुआपर जुग ले जादा असुर, अधम, अभिमानी बाढ़ गए हें। बेसरम किसिम के। कतको उधमई करहीं। फेर उन ला थोरको लाज नई आवय, बलकिन ऊंकर नाक हर अऊ सोला हाथ बाढ़ जाथे।
आज गली-गली मा असुर किंजरत हें। ऋषि मुनि मन ला धक्का मारत हें। गरीब मानुस अउ सोझवा मन के हक नंगावत हें। देस ला, देस के गहना धर-धर के अपन घर-गोदाम भरत हें। नारी के लाज लूटत हे। अपन लाज ला तियाग के घूस, कमीसन, घोटाला जमो किसिम के अन्धेर मचाय हें। तुंहर थोरको डर तरास ऊंखर ऊपर नई हे। ओमन इही पृथ्वी मा अपन बर सरग अउ नरक के पीरा के उन ला थोरको संसो नई हे।
ये सकल कर्मी राछस मन अपन पाप के कमई ला तोपे बर कतको उदिम अउ पाखण्ड करत हें। इहां तक कि तुंहू ला घूस खवाय मा लगे रहिथें। छोटे पापी हर कोनो कोन्टा-उन्टा मा तुंहर बर नानकुन, मुड़ी बुलकऊ मंदिर बना देंथे त बड़का पापी मन या तो बड़े-बड़े मंदिर मा करोड़ों के सोना के जेवर चढ़ा देथें या तुंहर मूर्ति बनवा देथें या कि बड़े जन मंदिर बनवा देथें। ओ मंदिर के एक-एक ईंटा मा हमर लहू सनाय रहिथे। परमात्मा तुंहर आंखी कइसे मुंदा गे हे दयानिधान।
पचास बछर पहिली राजकुमार अऊ मुकेश के ये दे गाना ला गात-गात नरेटी सुखा गे- ‘सजन रे झूठ मत बोलो खुदा के पास जाना है।’ फेर आज तो झूठके पूजा होवत हे। पहिली लइका मन कहंय- ‘झूठ बोलना पाप है गङ्ढे में सांप है’ फेर अब ऊंखर बाप मन उन ला अइसे सिखाथें- ‘झूठ बोलना पुन्य है, बाकी सब शून्य है। अमीर मन के लइका मन अपन इस्कूल मा अंग्रेजी मा प्रेयर करथें अऊ हमर लइका मन आजो घलो ये दे प्रार्थना ल करथें।’ तुमन हमन ला ज्ञान तो दे देथो फेर सबो आनन्द ला अमीर के लइका मन मा बांट देथो। हमर लइका मन गियान ला लेमनचूस बरोबर चाटत रहिथें हरि।
तुमन दीनदयाल, दीनानाथ, दीनबन्धु, गरीब नवाज कहाथो। फेर जम्मो सुख ले अमीर मन ला नवाजथो अऊ हमर भाग मा सिरीफ दु:ख आथे कन्हैया। हमन ला नवाजथो त सिरीफ गरीबी दुख। हे कृपा निधान! तुमन ये कलऊ काल मा, का पापीच मन ऊपर किरपा करहू? हे शरणागत के रच्छा करोइया तुमन कब तक पापी मन के रच्छा करहू? ओमन के पाप के घड़ा तो घड़ा, बडे-बड़े मरका, कोठी सब भरागे। तभो ले ओ मन मेछरात, छुट्टा गोल्लर कस गिंजरत हें, अऊ जम्मो जेल मा गरीब मन धंधाय हे। उार सुफेद कपड़ा पहरोइया आज भगवान ये, अऊ चिरहा-फटहा पहिरोइया कीरा-मकरो यें। तुमन सुतव। फेर अऊ कतका दिन सुतहू तेला बता दव। नहिं तो कहूं तुंहर काम ला हम करे बर धर लेबो। त हमला दोस झन देहू।
के.के. चौबे
गयानगर दुर्ग
(देशबंधु आरकाईव से साभार)


text:
रामकुमार साहू के कविता संग्रह के भूमिका लिखत रहेंव त ओमा एक लेख ”तईहा के ला बइहा लेगे” ल पढ़त-पढ़त सोचेंव के ये लेख के जम्मों बात ल मैं ह अपन मड़ई म अलग-अलग रूप मा दे डरे हवं। फेर पढे क़े बाद उही सब बात ह दिल दिमाक मा आए ले धर लीस। गर्मी के मजा अउ अवइया बरसात के जोखा एके रहिस हे। अमली के बीजा हेरन, बोईर के मुठिया बनावन। मखना के खोइला करन। अम्मारी, पटवा, चना भाजी के सुक्सा ल बने सुखो के धरन। अब ये साग, चटनी मन देखे बर नइ मिलय। कहां गए वो सीलबट्टा के चटनी, लसुन मिरचा के चटनी अउ बासी। हंड़िया के भात अउ करसी के जूड़ पानी।
कांसा के थारी, लोटा म खाना देवई ह सगा के मान ल बढ़ावय। अब तो पूजा बर लोटा नई मिलय।
अब तो सनीचर के सनी ल धरे हन ”आ भइया इहें रह, झन जा” कहिके स्टील ल पोटारे हन, त दु:ख तकलीफ तो होबे करही। आज कहां गे ठेठरी, खुरमी, चौंसेला? पाक प्रतियोगिता म दिखथे। चीला के जगह डोसा होगे। इडली, ढोकला अउ नरियर के चटनी, मूंगफल्ली के चटनी, लाली चटनी, हरियर चटनी आगे हे। आज के लइका लहसुन-मिरचा के चटनी ल काय जानही। ईमली के लाटा, बोईर के मुठिया ल कोनो जानय नहीं। मुठिया के नाव ले सुरता आगे दू साल पहिली मैं ह अपन भाई घर मन्सर (महाराष्ट्र) गे रहेंव। ओखर बंगला बहुत बड़े रहिस हे, आमा, जाम, बोईर के पेड़ बहुत रहिस हे। दू झन नौकर मन ल काम म लगा दिन के बोइर ला तोड़ के सुखोवव अउ कूट के पाऊडर बनावव। हमर राहत म पाऊडर बन गे अब नमक, मिरचा डार के हमन मुठिया बनायेन अउ संग म लेके घलो आयेन।
करीब पच्चीस साल के बाद मुठिया खाय बर मिलीस। सब राज्य ले जादा हमर छग के मन अपन खान-पान ल भुलागे हावंय। अइसे भी कहे जा सकथे के हमन ल अपन खान-पान ल बताये म सरम आथे। हमर चाैंसेला अउ फरा के पार्टी देंव, करीब चालीस झन महिला साहित्यकार मन खईन त चाटते रहिगें। हमर पाताल के चटनी ह कमती परगे। दू किलो टमाटर के चटनी ल सब चांट डरिन। चाैंसेला ल चावल के पूड़ी कहि देंव त सब चकित रहिगें।
हमर संस्कृति तो गांव म जीथे। अपन चीला, फरा, चौसेला अउ रसाज ल सान से खवावव अउ खावव। हमर चटनी मन ल देस म इसथान देवावव। ये काम हमर आय। आज पार्टी म उही-उही साग देखे बर मिलथे, एक बेर मसरी के बटकर तो खवा के देखव, आलू-भांटा के सुक्सा साग तो बना के परसव। हमर खाजा अउ, करी लाड़ू ल तो सजा के रखव। ये पार्टी अउ खान-पान म छत्तीसगढ़ के महक होही। ये पार्टी म खा के सब झूमहीं नहीं त कहिहू। हमर तसमई अउ रबड़ी संग जलेबी रख के सब के मुंह ल मीठा करव। हमन अपन कलेवा अपन, खान-पान ल आखरी सांस लेवत छोड़ के भागत हन। नहीं भई लहुट के अपन संस्कृति के जिनिस ल अपन कलेवा ल जियावव अउ पोट्ठ करके खड़ा कर दव। सब देखंय अउ खुस हो जांय।
-सुधा वर्मा
About संजीव तिवारी
हमर उदीम मेकराजाला म छत्तीसगढी भाखा के रचना मन ला धरनहा राख के एके जघा सकेले के हावय. हमर छत्तीसगढ के रहइया मन ला तो हमर भाखा के साहित्य के भंडार ल झांके बर मिल जाथे, फेर इहां ले बाहिर रहइया हमर भाखा के परेमी मन बर अपन महतारी भाखा ला पढे अउ सुने के ये ह सुघ्घर साधन आय. गुरतुर गोठ के हमर ये उदीम कइसे लागिस हमला बताहू.


text:
दू ठो नान्हे कहिनी
आदिमानव
सुकारो के छुट्टी झटकुन हो जथे। रद्दा म खेलत-खेलत घर आथे अउ अपन बस्तर ल पठेरा म मड़हा के हडिया-कुडेड़ा ल मांजे बर बोरींग डाहर जाथे, रातकुन घर म पढ़ेबर बइठेन ताहन ओकर बबा ह पूछथे, तो गुरूजी मन का पढ़हईस गोई! त सुकारो ह लजावत कहिथे- आदिमानव के बारे म बतइसे। आदिमानव मन ह पहिली उघरा किंजरे कथे। ओतकीच बेर खेत डाहर ले मोहन आथे अउ टी.वी. ल चालू करके ताहन एक्स एम चैनल ल लगाथे त ओमे ‘कांटा लगाऽऽऽ’ कहिके अड़बड़ झन टूरी मन नाचत रथे। तेला सुकारो देख के डेर्रा जाथे, अउ खुशी म चिल्लावत अपन बबा ल कथे, वाह दे गा आदिमानव मन टीबी म आए हाबे!
परिवर्तन
शहर डाहर जावत रेहे हाबों रद्दा म मोला मेहत्तर ह मिलगे अउ कथे सुकुमार कहां जावत हस जी, आ बइठ ले ताहन जाबे कहिके जिद करके घर कोती लेगीस। मन म महूं केहेंव चल रे भई इही बहाना तोर घर ल देख लूहूं। जइसे ओखर मुहाटी म चघेंव त ऊपर म लिखाय राहे ”अतिथि देवो भव:।” मैं केहेंव बड़ सुग्घर लिखाय हाबे जी अउ बढ़िया संदेश घलो जाही।
पांच साल बाद मोर टूरा के बिहाव करे बर टूरी खोजे बर भोरहा ले उही गांव म पहुंचगेंव जिहां मेहत्तर रथे, अउ संयोग म फेर मेहत्तर रद्दा म मिलगे त कहिथे बहुत दिन बाद दरस देव कवि राज। सब बने-बने हाबे निही। चला घर डाहर बइठ के जाबे जइसे घर के मुहाटी म गेंव त देखथंव घर ह पक्की बनगे हाबे अउ चौखट के ऊपर म लिखाय राहे- ”कुकुर मन ले सावधान!”
जितेन्द्र कुमार साहू ‘सुकुमार’
चौबेबांधा राजिम
आरंभ म पढ़व :-
कोया पाड : बस्तर बैंड
गांव के महमहई फरा
About संजीव तिवारी
हमर उदीम मेकराजाला म छत्तीसगढी भाखा के रचना मन ला धरनहा राख के एके जघा सकेले के हावय. हमर छत्तीसगढ के रहइया मन ला तो हमर भाखा के साहित्य के भंडार ल झांके बर मिल जाथे, फेर इहां ले बाहिर रहइया हमर भाखा के परेमी मन बर अपन महतारी भाखा ला पढे अउ सुने के ये ह सुघ्घर साधन आय. गुरतुर गोठ के हमर ये उदीम कइसे लागिस हमला बताहू.
This entry was posted in कहिनी
and tagged Jitendra Kumar Sahu "Sukumar"
. Bookmark the permalink
.


text:
- Views 0
- Likes 0
अपराध अउ भ्रस्टाचार दिनों-दिन बाढ़त जात हे। गरीब ह अऊ गरीब होवत जात हे, पूरा बेवस्था ह बिगड़े हे, अइसनहा नइ होना चाही। छत्तीसगढ़िया सबो जात म दुस्मनी के जहर बोए जात हे, सबो जात म समरसता अउ सद्भावना बढ़ाए के बेरा आए हे, एकर रस्ता बनाना चाही। ऊंच-नीच के भाव मिटना चाही। हम सब ल छत्तीसगढ़-महतारी के सपूत बनना चाही।
ह मर भारत देस के 26 वां राज्य छत्तीसगढ़ 1 नवम्बर सन् 2000 म बनिस। एमा 18 जिला हावय जेमा रायपुर, बिलासपुर, दुरूग, राजनांदगांव, बस्तर, रायगढ़, सरगुजा, कोरबा, चांपा-जांजगीर, जसपुर, कवरधा, महासमुन्द, कोरिया, धमतरी, कांकेर, दंतेवाड़ा, नारायणपुर अऊ बीजापुर सामिल हावय। एकर भउगोलिक छेत्र 1,35,194 वर्ग किमी हावय, आज एकर आबादी दू करोड़ ले ऊपर होही। छत्तीसगढ़ ल जुन्ना समय ले अब तक धान के कटोरा कइथे। खेती किसानी इहां के परान आय। अब तो ए धान के कटोरा के पाछू घनघोर अंधियारी छाए हावए, इंहा के किसान मन बर 4 महीना खेती करे के बाद 8 महीना कुछु कमाई के बूता नई हे। अभी तक ले सिंचाई के भरपूर साधन नइ हावय।
खनिज के दउलत भरपूर हे। इहां कच्चा लोहा, कोइला, चूना, टीन, बाक्साइड, कोरंडम, क्वार्टजाइ के भंडार हें। देवभोग अउ मैनपुर म हीरा के भण्डार हे, सोनखान म सोन के भंडार हे, एकर सेती एला ‘धान के कटोरा’ के संग ‘खनिज के कटोरा’ घलाव कइथे।
छत्तीसगढ़ के वन सम्पदा भरपूर हे, जनसंख्या के बढ़ोतरी अउ उद्योग के बाढ़े ले पेड़ के कटाई जादा अउ बोआई कम होगे। तेकर सेती वन सम्पदा कम होवत जाथे। तभो ले 44.82 लाख हेक्टेयर जमीन म जंगल छेत्र हावय। जेमा सबले जादा 57 प्रतिशत जंगल बस्तर संभाग म हावय।
हमर छत्तीसगढ़ सबो भंडार ले भरपूर हावय। भेलई, कोरबा, अउ बैलाडीला, सीपत भारत म भेलई इस्पात संयंत्र, भारत अल्यूमीनियम कंपनी अउ बैलाडीला आयरन, एनटीपीसी के नाव लेके मसहूर हे। कतको कन सीमेंट फेक्टरी अउ आनी-बानी के कल-कारखाना अउ उद्योग के इस्थापना हो गए हावय, तभो ले एकर फायदा इंहा के गरीब-जनता ल नइ मिलत हावय, अउ एकर फायदा ल कुछ राजनेता, बेपारी, उद्योगपति, मिल मालिक, ठेकेदार अउ बड़ किसान मन लेवत हावय। छत्तीसगढ़ी गीत-संगीत, साहित्य, लोकनाटय-नाचा, चित्रकला-सिल्पकला के दुनियां म अलग पहचान बन गे हावय।
जनसंख्या के हिसाब से तीन चउथाई भूमि म आवाजाही के साधन के कमी हावय, एही हाल बिजली के हे, जेकर से उद्योग अउ खेती म कमी देखे ल मिलथे। आज दूसर राज के हिसाब ले छत्तीसगढ़ भले पिछड़ गए हे, फेर संसाधन के कमी नइ हावय, आज इंहा के जनता गरीबी, असिक्छा अउ पिछड़ापन के सराप ल भले भोगत हावय, एकर बर सब ल जमके कोसिस करे ल परही। छत्तीसगढ़ी राजभासा बनगे, दूसर राज कस छत्तीसगढ़ी म काम-काज अउ पढ़ाई होना चाही, जेन हा नइ होवत हे, एहा चिंता के बात हे।
एक समय हमर सियनहा सब छत्तीसगढ़ ल छोटकन भारत कहत रहिन। ओ घनी गांव ले सहर तक अड़बड़ भाई-चारा रहिन तेन सब नंदावत जाथे, गांव म पुलिस के जघा म कतको किसम के संगठन रहय। सब जात-धरम ले ऊपर मितान-मितानिन, महापरसाद, गुइयां, सखी, भोजली-जंवारा, तुलसीदल-गंगाजल जइसे पोट्ठ रिस्ता रहय, ए रिस्ता ह कतको पुरखा ले चलत रहय, आजो ले कहूं-कहूं देखे ल मिलथे। अइसना रिस्ता हमर देस म कोहों नइ मिलत रहिस। तेन ह नंदावत जावत हे। तभे तो दूसर राज के मनखे मन इहां के परेम ल पाके छत्तीसगढ़ म रसे-बसे हावंय, जेन बाहिर ले नउकरी अउ बयपार करे आइन, तेन इहें बस गइन। मगर कतको झन आज इहां के सोसन करके रातों-रात धन्नासेठ बन गइन।
हमर सोझवा छत्तीसगढिया मजदूर मन, मजदूरी करे दूसर राज जाथे अउ अपन सबे कुछ लुटा के लहुटथे, ए विसय म इस्थायी समाधान होना चाही। अपराध अउ भ्रस्टाचार दिनों-दिन बाढ़त जात हे। गरीब ह अउ गरीब होवत जात हे, पूरा बेवस्था ह बिगड़े हे, अइसनहा नइ होना चाही। छत्तीसगढ़िया सबो जात म दुस्मनी के जहर बोए जात हे, सबो जात म समरसता अउ सद्भावना बढ़ाए के बेरा आए हे, एकर रस्ता बनाना चाही। ऊंच-नीच के भाव मिटना चाही। हम सब ल छत्तीसगढ़-महतारी के सपूत बनना चाही।
भारत माता अउ छत्तीसगढ़ महतारी भ्रस्टाचार के बेडी म बंधाए दिखत हावय, जेला छोड़ाए बर सपूत मन के जरूरत हावय। आज देस म भगतसिंह, चंद्रसेखर आजाद, रामपरसाद बिस्मिल, खुदीराम बोस जइसे क्रांतिकारी अउ गांधी बबा, विवेकानंद, राजेन्द्रबाबू, सुभास बाबू, जवाहरहलाल, सरदार पटेल लइसे महापुरुस के जरूरत हे। अइसनहे छत्तीसगढ़ म पं. सुन्दरलाल शर्मा, डॉ. खूबचंद बघेल, ठा. प्यारेलालसिंह, बालिस्टर छेदीलाल, सत्याग्रही सुन्दरलाल साहू जइसे छत्तीसगढ़िया महापुरुष के जरूरत हावय। आज 70 प्रतिसत जनता फकत रूपया-पइसा के चक्कर म आनी-बानी के बीमारी ले घेराए हावंय, परयावरन परदूसित होवत जात हे, परयावरन के रक्छा ले सबे जीव-जंतु के रक्छा होही, ये बूता ल करे बर परही।
आज नक्सलवाद आतंकवाद अउ भ्रस्टाचार के करिया बादर चाराें कोती छाए हावय, अउ गरजत घलाव हे, एकर संग बिजली, करा कड़कत हे। ये सब ल सुधारे बार ईमानदार नेता अऊ समाज-सुधारक के जरूरत हावय। लेकिन ईमानदार अउ बुध्दिजीवी मन अपने मुड़ ल धरके तिरियाये हावय, अइसन समाज सुधारक अउ जागरूक मन ल आघू लाए ल परही, तभे हमर देसराज अउ समाज ह सुधरही, नइ तो भगवान जाने का होही?
श्यामनारायण साहू ‘स्याम’


text:
अभी जादा दिन नहीं बीते हे आंख फोड़वा कांड ल। फेर लागथे न तो सरकार चेते हे अऊ न डाक्टर मन चेतने वाला हे तभे त शिविर लगा लगा के मनमाने आपरेशन करत हे अऊ आम लोगन ल झंझट म डारत हे।
सिमगा म नसबंदी शिविर म फेर अइसने लपर-झपर के मामला सामने आय हे। तीस बिस्तर वाला अस्पताल म शिविर लगा के 52 झन माई लोगन के आपरेशन कर दिन। अऊ ए दरी घलों के बेवास्था नहीं करीन, आधा झन ल भुईयां म सोय ल पड़ीस, जाड़ के दिन म मे सब ह अतीयाचार वो हम त अऊ काय हे।
वो त पार्षद ल पता चलीस अऊ हल्ला गुल्ला मचीस त आनन भानन म दरी वरी मंगवाय गीस। सीएमओ ह त ए लंदर फंदर काम बर स्वास्थ्य केन्द्र ल दोसी बताये पल्ला झाड़ लीस। फेर अइसने कब तक चलही तेखर जवाब कखरो तीर नहीं हे।
सरकार ह हर स्वास्थ्य केन्द्र ल शिविर लगा के नसबंदी अऊ आंख के आपरेशन करे ल केहे हे फेर डॉक्टर मन ह हड़बड़ी म एकेच दिन म मनमाने आपरेशन कर देथे। यहु नहीं देखय के हड़बड़ी म गड़बड़ी होवत हे अऊ ओखर मन के करनी ल आम आदमी ल मरे ल पड़त हे।
पउर बालोद म अइसने आंखी के आपरेशन बर शिविर लगाय रीहिस, कतेक झन के आंखी फुट गे। हल्ला मचीस त दु चार डॉक्टर मन ल सस्पेंड कर दिन अउ डॉक्टर मन हल्ला गुल्ला मचाईन त मामला के लीपा-पोती कर दिन।
छत्तीसगढ़ म स्वास्थ्य सेवा के बुरा हाल हे। सरकारी अस्पताल के त भगवानेच ह मालिक हे डॉक्टर हे त दवई नहीं हे अऊ ले दे के शिविर करवात हे तउनों ह गड़बड़ सड़बड़ चलत हे। उपर ले नवा नवा नियम अलग चलत हे। डॉक्टर मन ह अपन घर ले दुकान चलावत हे अऊ दवई कंपनी ले पइसा खाके मांहगी दवई लिखत हे।
अतका लुट मचे हे के झन पूछ कहात हे। उपर ले मजबूरी ए हे के गांव गांव म झोला छाप डॉक्टर मन छछल गे हे। का दवई देवत हे का ईलाज करत हे तेखर ठिकाना नहीं हे। अइसने में छत्तीसगढ़ के का कइसन विकास होही कोनों नई जानय।
सरकार ह जब ले 35 हजार रूपया के ईलाज के बात करे हे तब ले डॉक्टर मन के लुट ह अऊ बाढ़ गे हे। कहु कछु बीमारी बता के सीधा बच्चादानी ल निकाल लेवत हे। अइसन डॉक्टर मन के चिंहारी घलो होगे फेर एखर मन के कुछु नहीं बिगड़ीस। सरकार ह काखर अइसन मन उपर कड़ा कार्रवाई नहीं करय कोनों नहीं जानय।
जतका मुंह ततका बात। फेर एक बात महुं ल कहना है के जब तक लापरवाही बरतने वाला मन उपर कड़ा कार्रवाई नहीं होही। ए लंदर-फंदर चलत रही अऊ आम लोगन मन मरत रही।


text:
एक डहर हम चाहथन के छत्तीसगढ़ी ल चारों मुड़ा विस्तार मिलय, अउ दूसर डहर लकीर के फकीर बने रहना चाहथन। कुआं के मेचका बने रहना चाहथन, त बात कइसे बनही?
आज ले सौ-पचास साल पहिली हमर पुरखा मन नानकुन पटका पहिर के किंजरय, आज अइसना पहिरइया मन ला अशिक्षित अउ पिछड़ा कहे जाही। वइसने आज भासा के दर्जा प्राप्त छत्तीसगढ़ी ल ‘बोली’ के मापदण्ड म लिखबो तभो पिछड़ा अउ अशिक्षित माने जाबो।
कोनो भी मनखे ह अपन अंतस के भाव ल कोनो दूसर मनखे ल समझाय खातिर जेन भासा के उपयोग करथे, उही ल हम भासा कहिथन। अउ जब उहीच भासा ल माध्यम बना के बहुत झन मनखे अपन भाव ल परकट करथें त फेर वोला एक निश्चित रूप दे खातिर लिपि के, वोकर मानक रूप के अउ आने जम्मो जरूरी जिनीस मन के बेवस्था करथन। छत्तीसगढ़ी खातिर घलोक अइसन किसम के बुता कतको बछर ले चलत हे। जिहां तक व्याकरन अउ लिपि के बात हे त एमा तो सबो एकमत दिखथे, फेर वर्णमाला के उपयोग खातिर नवा अउ पुराना पीढ़ी म मतभेद दिखथे। खासकर कुछ अक्षर मन के उपयोग खातिर।
छत्तीसगढ़ी लेखन के शुरुआत के बेरा म हिन्दी भासा अस्तित्व म नइ आ पाए रिहिसे, एकरे सेती वो समय छत्तीसगढ़ी सहित अउ कतको लोकभासा म श, व, क्ष, त्र, ज्ञ, ऋ जइसन अक्षर मन के उपयोग नइ होवत रिहिसे। फेर स्वतंत्रता प्राप्ति के बाद जब हिन्दी ल ये देश के राजभासा बना दिए गीस, एकर माध्यम ले चारों खुंट लिखई-पढ़ई होए लागिस, तब लोकभासा ले परिष्कृत करे हिन्दी म नागरी लिपि के जम्मो वर्ण मन के उपयोग होए लागिस। एकर संगे संग छत्तीसगढ़ी सहित अउ आने लोकभासा होए लागिस। एकरे सेती आज नवा अउ पुराना पीढ़ी के लेखन म अइसन किसम के अंतर देखे जावत हे। मोला लागथे के अब अइसन किसम के अंतर दिखना जरूरी घलोक होगे हावय।
हिन्दी अब विश्व भासा बनगे हवय, एकरे संग येला लिखे जाने वाला लिपि, ‘नागरी’ घलोक ल अब पूरा दुनिया भर म जाने अउ पहचाने जावत हे। अइसन म हम छत्तीसगढ़ी ल जुन्ना लोकभासा के मापदण्ड म लिखबो त निश्चित रूप ले येला हमर कमजोरी अउ अशुध्दता माने जाही।
हां, आज कहूं हम छत्तीसगढ़ी ल अपन खुद के लिपि म लिखतेन त बात आने रिहीसे। फेर जब हम एकर खातिर ‘नागरी’ लिपि ल स्वीकार करे हावय त ये जरूरी हो जाथे के हम वोकर जम्मो वर्ण ल घलोक स्वीकार करन।
दुनिया के ये रिवाज आय के जब कोनो ल बड़का बनना होथे त वो बड़े सोचथे, चारों खुंट के अच्छाई अउ बड़ाई ल धरथे, सकेलथे अउ संगे-संग अपन कमजोरी, अपन कमी मन म सुधार करथे। हमूं मन छत्तीसगढ़ी के संबंध म अइसन काबर नइ सोचन? एक डहर हम चाहथन के छत्तीसगढ़ी ल चाराें मुड़ा विस्तार मिलय, अउ दूसर डहर लकीर के फकीर बने रहना चाहथन, कुआं के मेचका बने रहना चाहथन, त बात कइसे बनही? आज ले सौ-पचास साल पहिली हमर पुरखा मन नानकुन पटका पहिर के किंजरय, आज अइसना पहिरइया मन ला अशिक्षित अउ पिछड़ा कहे जाही। वइसने आज भासा के दर्जा प्राप्त छत्तीसगढ़ी ल ‘बोली’ के मापदण्ड म लिखबो तभो पिछड़ा अउ अशिक्षित माने जाबो। एकर खातिर जरूरी हे, के छत्तीसगढ़ी लेखन म अब गुणात्मक सुधार होवय, जेन नागरीलिपि ल हम आत्मसात करे हवन वोकर जम्मो वर्ण के शुध्द रूप म प्रयोग करे जाय। तभे दूसर मन घलोक हमला, हमर भासा ल स्वीकार करहीं। उहू मन एमा लिखे-पढ़े के उदिम करहीं। ये बात तो निश्चित हे, के कोनो भी मनखे ह अपन भासा ल बिगाड़ के दूसर के भासा ल न सीखे न धरय।
सुशील भोले
About संजीव तिवारी
हमर उदीम मेकराजाला म छत्तीसगढी भाखा के रचना मन ला धरनहा राख के एके जघा सकेले के हावय. हमर छत्तीसगढ के रहइया मन ला तो हमर भाखा के साहित्य के भंडार ल झांके बर मिल जाथे, फेर इहां ले बाहिर रहइया हमर भाखा के परेमी मन बर अपन महतारी भाखा ला पढे अउ सुने के ये ह सुघ्घर साधन आय. गुरतुर गोठ के हमर ये उदीम कइसे लागिस हमला बताहू.


text:
छत्तीसगढ़ी भाषा मं लिनक्स अउ विंडोज प्रोग्राम
अडबड खुसी के बात हे कि हमर भाखा के सोर चारो मूडा बगरत हे। कम्प्यूटर म हमर भाखा के झंडा फहराए बर हमर मयारू रवि भईया हर अपन मेहनत ले छत्तीसगढ़ी भाखा मं लिनक्स अउ विंडोज प्रोग्राम रिलीज करईया हे। सरकार चाहही त ये प्रोग्राम ले हमर गांवों गांव के पंचईत भवन अउ च्वाईस सेंटर मन म हमर भाखा म चलईया कम्प्यूटर लग जाही। येखर ले कम्प्यूटर के प्रोगराम मन ला समझना अउ चलाना सरल हो पाही। जादा ले जादा मनखे संचार के ये तरीका ला अपन भाखा म असानी ले समझ पाहीं।
ये संबंध म दू ठिन रिपोट इहां ले पढे जा सकत हे -
मोला ओ समय सुरता आथे जब मैं हर एक होटल म बुता करंव अउ ओ समय भेलई प्लांट के मसीन मन ला कम्प्यूटर ले फांदे बर आस्ट्रेलिया के बिदेसी इंजीनियर साहेब मन मोर होटल म झोच्था के झोच्था आवैं उंखर कम्प्यूटर प्रोगराम मन जब खराब होवय त उमन ला अपन प्रोगराम मंगाये बर इंटरनेट के जरूरत परय अउ हमन हर नागपुर के एक ठन पीसियो ले इंटरनेट कांन्फ्रेंसिंग करावन। ऐखर खातिर ओ जर्मनी इंजीनियर के लेपटाप म डायलअप बनाए के काम मोर रहय। उंखर लेपटाप म जर्मनी भाखा के आपरेटिंग सिस्टम रहय, उंखर अपन देश के भाखा परेम ला देख के मोर मन गदगद हो जावय। मैं सोंचव अइसन दिन कभू हमरो देस मा आही ………..
रवि भाई के परयास ले अब हमर भाखा हा कम्प्यूटर म छाहित होवईया हे। रवि भाई ला झंउहा झंउहां धन्यबाद।
रवि भाई के पसंद के राउत नाच के दोहा पारत नाचत गावत -
अररsssss……….
जुग जुग जीवव मालिक ठाकुर जीवौ लाख बरीस रे ।
पौनी पसारी हांवन दाउ देबोन तभो ले असीस रे ।।
संजीव तिवारी
About संजीव तिवारी
हमर उदीम मेकराजाला म छत्तीसगढी भाखा के रचना मन ला धरनहा राख के एके जघा सकेले के हावय. हमर छत्तीसगढ के रहइया मन ला तो हमर भाखा के साहित्य के भंडार ल झांके बर मिल जाथे, फेर इहां ले बाहिर रहइया हमर भाखा के परेमी मन बर अपन महतारी भाखा ला पढे अउ सुने के ये ह सुघ्घर साधन आय. गुरतुर गोठ के हमर ये उदीम कइसे लागिस हमला बताहू.
This entry was posted in छत्तीसगढ़ी भाखा
. Bookmark the permalink
.